5 Kesan dan Pengaruh Animasi "The Simpsons" Terhadap Dunia Sebenar

Bolehkah mana-mana rancangan animasi mendakwa lebih berpengaruh daripada The Simpsons? Pada ketika ini, tidak keterluan untuk mengatakan bahawa siri animasi The Simpsons mungkin merupakan antara animasi TV yang paling berpengaruh di dunia.

Dan sama ada anda suka atau benci rancangan ini, anda tidak boleh menafikan bahawa rancangan ini telah menjadi kuasa besar rancangan komedi selama lebih 30 tahun sekarang. Malah, animasi ini didakwa telah beberapa kali memaparkan ramalan-ramalan yang bakal terjadi pada masa hadapan.

Namun, dakwaan ini telah kami bongkarkan satu ketika dahulu dalam artikel Debunk: Benarkah Animasi The Simpsons Berjaya Meramalkan Masa Hadapan?. Kali ini, mari lihat pula beberapa kesan dan pengaruh animasi ini terhadap dunia sebenar.

Dalam tahun-tahun kebelakangan ini, populariti The Simpsons turut dikaitkan dengan ramalan-ramalan peristiwa dunia pada masa hadapan. The Simpsons pernah membuat jenaka awal tentang Presiden Donald Trump pada tahun 2000.

Terdapat beberapa jenaka yang menakjubkan yang ternyata mencerminkan peristiwa kehidupan sebenar di kemudian hari. Seperti meramalkan Disney akan membeli Fox 19 tahun sebelum ia berlaku dan Richard Branson pergi ke angkasa lepas.

Perlawanan pingat emas sukan curling di Sukan Olimpik. Jisim zarah Higgs-Boson sedekad sebelum sains menemuinya (tidak sebiji-sebiji dengan yang ditemui, tetapi agak hampir). Malah animasi ini pernah memaparkan penemuan seekor ikan bermata tiga di perairan berhampiran loji nuklear.

Industri e-Sukan masa kini bernilai berbilion-bilion dollar. Walaupun begitu, penerimaan arus perdana tidak datang dengan mudah. Sehingga hari ini, ada orang yang akan mengejek mereka yang menjadikan e-Sukan sebagai kerjaya kerana tidak tahu dengan berapa banyak wang yang boleh dibuat daripada kerjaya dalam bidang ini.

Tetapi penerimaan semakin meningkat terhadap e-Sukan dan perkara ini telah dibantu secara besar-besaran oleh The Simpsons. Pada 2019, The Simpsons menyiarkan episod di mana Bart mengambil bahagian dalam permainan video profesional.

Permainan video dalam episod itu dibuat dengan bantuan Riot Games, syarikat di sebalik League of Legends serta Team Liquid, sebuah pasukan e-Sukan.

Watak Apu menyebabkan beberapa kontroversi serius dalam beberapa tahun kebelakangan ini yang memuncak dengan pelakon suara Hank Azaria berhenti daripada peranan itu (walaupun bukan rancangan di mana dia menyuarakan banyak watak lain juga).

Ini mencetuskan desakan pelakon suara lain juga melepaskan peranan watak mereka atas sebab yang sama. Azaria, serta pelakon seperti Jenny Slate dari Big Mouth dan Mike Henry dari Family Guy, adalah pelakon kulit putih yang menyuarakan watak minoriti.

Mereka semua secara sukarela melepaskan peranan mereka selepas beberapa reaksi orang ramai tentang ketidaksamaan kaum dalam peranan suara terserlah dan hasilnya adalah pelakon warna sebenar telah diupah untuk kebanyakan peranan ini.

Sepanjang 30 tahun yang lalu, anda akan sukar untuk mencari banyak perkara dalam dunia komedi (terutamanya animasi komedi) yang tidak dipengaruhi oleh The Simpsons. Seth MacFarlane, pencipta Family Guy dan American Dad mengkreditkan The Simpsons kerana secara dasarnya telah mencipta keseluruhan genre animasi dewasa moden.

Beliau menamakan rancangan itu sebagai "asli sepenuhnya" dan rancangannya bersama-sama dengan raksasa animasi lain seperti South Park, Beavis and Butthead, King of the Hill, Futurama dan Bob's Burgers semuanya telah melihat kejayaan mereka dikaitkan dengan jejak yang dicetuskan oleh The Simpsons.

Itu tidak bermakna rancangan-rancangan tersebut meniru The Simpsons tetapi asas yang ditetapkan oleh The Simpsons boleh dikatakan yang membolehkan mana-mana rancangan lain ini berani mencari niche mereka sendiri.

Sedar atau tidak, kanak-kanak cepat belajar daripada apa yang mereka lihat, termasuklah dari siaran televisyen. Siapa sangka, salah satu episod dalam The Simpsons telah menyelamatkan seorang kanak-kanak bernama Alex Bencze yang ketika itu berusia 8 tahun pada tahun 1992.

Episod ke-17 musim ketiga "Homer at the Bat", Homer hampir mati tercekik donat kerana semua orang mengabaikannya. Lenny kemudiannya menunjukkan poster yang menunjukkan gerakan "Heimlich maneuver". Homer mengikuti gerakan tersebut dan berjaya menyelamatkan dirinya sendiri.

Dalam kehidupan sebenar, Bencze bersama abangnya apabila dia tercekik buah oren. Abangnya Chris yang berusia 10 tahun mengingati poster dari episod itu dan melakukan Heimlich pada Alex, menyelamatkan nyawanya. Perkara yang sama berlaku lagi di England pada 2007 apabila seorang kanak-kanak tercekik sandwic.


Peranan Dan Tanggungjawab Ayah Menurut Al-Quran

Dalam perkembangan anak-anak, seorang ayah memainkan peranan penting sebagai role-model, contoh tauladan atau idola kepada anak mereka. Anak akan membesar dengan minda yang cemerlang dan sihat sekiranya dipelopori oleh contoh tauladan dari seorang ayah yang mithali. Di dalam Al-Quran juga ada menceritakan peranan dan tanggungjawab bapa dalam keluarga serta panduan membesarkan anak.

Di dalam Al-Quran ada menceritakan kisah Nabi Ibrahim yang menjadi ayah di usia senja. Walaupun telah lama menunggu cahaya matanya itu, Nabi Ibrahim tetap menurut perintah Allah untuk menyembelih anaknya Nabi Ismail. Al-Quran telah menceritakan sebanyak 2 kali Nabi Ibrahim mendoakan anaknya.

Maka ketika anaknya itu sampai (ke peringkat umur yang membolehkan dia) berusaha bersama-sama dengannya, Nabi Ibrahim berkata: "Wahai anak kesayanganku! Sesungguhnya aku melihat dalam mimpi bahawa aku akan menyembelihmu; maka fikirkanlah apa pendapatmu?". Anaknya menjawab: "Wahai ayah, jalankanlah apa yang diperintahkan kepadamu; Insya Allah, ayah akan mendapati daku dari orang-orang yang sabar".(Surah As-Saffat 37:102)

"Wahai Tuhanku! Jadikanlah daku orang yang mendirikan sembahyang dan demikianlah juga zuriat keturunanku. Wahai Tuhan kami, perkenankanlah doa permohonanku".(Surah Ibrahim 14:40)

Betapa mulianya keperibadian Nabi Ibrahim A.S yang begitu prihatin terhadap anaknya bahkan seluruh keturunannya juga. Betapa bertuahnya kita kan? Dalam ayat lain, Nabi Ibrahim turut mendoakan anak cucu dan keturuannya selepas baginda beribadah kepada Allah S.W.T.

Nabi Yaakub memiliki 12 anak lelaki. Anaknya yang bongsu bernama Yusuf A.S. Anak bongsu ini amat rapat dengan ayahnya. Hubungan anak dan bapa yang diceritakan sangat indah menunjukkan Nabi Yaakub dan Yusuf sangat akrab dan boleh berkomunikasi seperti sahabat karib.

Nabi Yusuf dengan selambanya menceritakan kisah mimpinya kepada ayahnya sendiri dan Nabi Yaakub berperanan sebagai pendengar yang baik. Sudikah anda melayan anak anda bercerita tentang mimpinya?

Sebagai seorang ayah, Nabi Yaakub amat mengenali perangai anaknya itu. Kemudian beliau memberi nasihat yang baik agar anak kecilnya itu tidak menceritakan mimpinya kepada orang lain. Dikhuatiri saudara-maranya akan terpengaruh dengan bisikan syaitan dan fitnah.

Berkaitan kasih sayang, sudah tentu Nabi Muhammad S.A.W adalah contoh tauladan yang baik. Baginda amat terkenal dengan sifat kasih sayang, berbelas ihsan, berbelas kasihan kepada orang terdekat dengannya. Baginda disifatkan oleh Allah sebagai rahmat kepada seluruh alam ini.

Menurut A'isyah R.A, Nabi Muhammad tidak pernah jemu untuk menunjukkan perasaan kasih sayang serta menghormati anak perempuannya Fatimah R.A walaupun di hadapan orang lain. Sifat ini adalah amat terpuji sekali sebagai contoh dan tauladan dalam mendidik anak-anak.

Luqman Al-Hakim diberi ilmu dan hikmah oleh Allah. Luqman telah memperturunkan ilmu mengemudi dan nilai-nilai murni kepada anaknya. Yang terutama, Luqman mengajarkan kepada anaknya tentang baik buruk.

Selain itu, Luqman juga memanggil anaknya dengan panggilan manja dan mesra. Luqman sentiasa menasihati anaknya agar merendah diri, melakukan kebaikan dan sentiasa menjaga hubungan yang baik dengan orang ramai. Perbuatan Luqman ini jelas dinyatakan di dalam Al-Quran.

Luqman mahu anaknya berjaya di dalam menempuhi cabaran hidup pada masa sama tidak mengabaikan kebaikan sesama makhluk. Beliau juga tidak lupa mengingatkan anaknya tentang hubungan dengan Allah. Luqman sangat-sangat faham betapa pentingnya hubungan baik seorang ayah dengan anaknya.

Berdasarkan kisah ringkas yang kami ceritakan ini, kami harap semua bapa-bapa atau ayah-ayah tidak hanya sekadar membanting tulang mencari duit untuk keluarga. Sama-samalah kita mendidik keluarga serta anak seperti apa yang Allah S.W.T telah sampaikan kepada kita di dalam Al-Quran.

Hidup berkeluarga dan membesarkan anak di zaman ini, memang sangat mencabar. Pelbagai dugaan dan ujian datang melanda. Kami doakan semoga Allah meredhai setiap apa yang kita lakukan dan kita semua sentiasa di dalam rahmatNya.


Penemuan Baru Bandar Tamadun Purba Amazon di Bolivia

Hutan Amazon merupakan salah satu kawasan di muka Bumi yang belum dikaji sepenuhnya. Sejak dahulu lagi, para pengkaji sejarah di Barat telah berusaha mencari penempatan dan peninggalan sebuah bandar yang telah lenyap di hutan Amazon namun usaha ini sangat sukar kerana keadaan hutan tebal di sana.

Pencarian untuk "El Dorado", sebuah bandar emas telah menarik ramai penjelajah Sepanyol dari jauh dan sebahagian daripada mereka tidak pernah kembali. Baru-baru ini pada abad ke-20, penjelajah British Percy Fawcett telah masuk ke hutan Amazon untuk mencari bandar tersebut namun lenyap tanpa dapat dijejaki.

Ahli arkeologi telah menemui runtuhan rangkaian penempatan yang luas tersembunyi di bawah semak belukar Amazon Bolivia, dalam apa yang digambarkan sebagai bukti paling jelas tentang ketamudan sebuah masyarakat yang berkembang pesat di wilayah hutan belantara asli itu.

Sejak itu, penggalian telah menemui bukti budaya tamadun "Casarabe", yang berkembang di kawasan itu dari AD500 hingga 1400.

Rangkaian bandar purba itu menjangkau ratusan batu persegi. Penemuannya bermula lebih dari satu abad yang lalu apabila ahli arkeologi menemui bentuk muka Bumi unik seumpama bekas penempatan satu ketika dahulu. Penggalian sejak itu mengesahkan kawasan itu pernah didiami oleh orang "Casarabe", tetapi hanya teknologi moden yang boleh membuktikan lebih lanjut dakwaan itu.

Walaupun kesan runtuhan bandar kekal sangat sukar ditemui di hutan tebal dan terpencil, teknologi masakini telah membantu dalam pencarian tapak penempatan ini.

Teknologi pengesanan dengan satelit telah mendedahkan kemungkinan kehadiran penempatan ini. Tetapi kesukaran bekerja di kawasan tropika dengan litupan tumbuh-tumbuhan yang tebal mengaburkan tahap dan corak tapak pnempatan yang sebenar.

Pada 2019, ahli arkeologi Heiko Prümers dan pasukannya mula terbang melintasi wilayah itu dengan helikopter, memetakan tanah di bawahnya dengan laser. Kumpulan saintis ini menggunakan teknologi penderiaan jauh berasaskan cahaya (liddar) untuk "menghilangkan" kanopi secara digital dan mengenal pasti runtuhan purba penempatan bandar yang luas di sekitar Llanos de Mojos di Amazon Bolivia yang telah ditinggalkan kira-kira 600 tahun lalu.

Imej-imej penemuan itu mendedahkan, secara terperinci, kubu kuat Budaya Casarabe yang kompleks dari segi sosial (500-1400 C.E.) dengan pusat bandar yang mempunyai platform monumental dan seni bina piramid.

Tambak yang dinaikkan menghubungkan jaringan penempatan seperti pinggir bandar yang terbentang berbatu-batu merentasi landskap yang dibentuk oleh sistem kawalan dan pengagihan air besar-besaran dengan takungan dan terusan. Dipercayai orang Casarabe tinggal disini lebih 1000 tahun sebelum lenyap.

Tapak ini adalah penemuan paling menarik untuk menunjukkan bahawa hutan 'belantara' hutan hujan Amazon sebenarrnya pernah mempunyai penduduk yang padat dan kewujudan bandar-bandar besar selama berabad-abad sebelum sejarah yang direkodkan di rantau itu bermula.

Di dalam tapak terbesar, mereka menemui pelbagai monumen dan piramid kira-kira 20 meter (65 kaki) tinggi. Petempatan yang lebih kecil mengelilingi yang lebih besar, dihubungkan oleh tambak sejauh kilometer. Terusan dan takungan menunjukkan bagaimana orang Casarade dahulu membentuk tanah untuk pertanian dan akuakultur.

Satu-satunya masalah ialah seni bina ini diperbuat daripada bata lumpur. Jadi pada masa itu ia kelihatan hebat seperti mana-mana di rantau Maya, namun monumen peninggalan orang Maya telah bertahan kerana ia diperbuat daripada batu kapur sementara binaan disini tidak tahan begitu lama.

Kajian mengenai penempatan di hutan belantara Amazon bukanlah satu perkara yang baru. Dalam sesetengah kes, ahli arkeologi hanya menyedari kewujudan tapak penempatan tammadun dahulu kerana penebangan hutan.

Michael Heckenberger, ahli antropologi di Universiti Florida yang tidak terlibat dalam penyelidikan ini tetapi telah mengkaji urbanisme di Amazon pra-Columbus selama hampir dua dekad. Beliau menyatakan bahawa unsur-unsur penempatan di Llanos de Mojos seperti parit dan tambak, dan landskap taman yang diubah suai, hutan bekerja dan ladang ikan, telah dilihat di tempat lain di Amazon purba.

Tetapi penyelidikan terbaru  ini mendedahkan sesuatu yang agak baru. Contoh urbanisme terdahulu di Amazon termasuk wilayah Xingu Atas di Amazon Brazil tempat Heckenberger bekerja dengan orang dari kaum Kuikuro Nation.

Petempatan sebegini boleh disifatkan sebagai kumpulan kampung yang dihubungkan bersama. Sesetengah pakar berpendapat sesetengah penempatan ini secara teknikalnya bukan bandar kerana mereka tidak mempunyai pusat yang lebih besar yang ditakrifkan dengan jelas dengan seni bina monumental.

Tetapi pusat bandar tersebut boleh didapati di Llanos de Mojos. Penemuan ini menunjukkan kawasan ini dahulunya merupakan sebuah bandar masa besar. Ia menunjukkan pelbagai perkara yang sangat luar biasa yang dilakukan oleh manusia pada masa lalu untuk bekerja dengan landskap mereka dan bekerja dengan populasi yang lebih besar.


5 Pelakon Malaysia dan Indonesia Yang Hebat Dalam Ilmu Persilatan

Satu ketika dulu, produser tempatan giat menerbitkan siri drama berorientasikan ilmu persilatan. Siri drama silat seperti Pendekar Kundur dan Keris Hitam Bersepuh Emas berjaya menggamit hati penonton - seterusnya membuka mata generasi baru kepada ilmu persilatan.

Kini ilmu persilatan sudah mula popular di tayangan filem, diperkuatkan kebangkitan pengaruh pesilat/pelakon Indonesia di Hollywood.

Kita di Malaysia juga sudah merasa bahangnya dengan penerbitan banyak filem bertema silat seperti Syahadan, Geran dan yang terbaru Mat Kilau; diharap membuka mata masyarakat terhadap seni bela diri warisan masyarakat kita.

Ada lima aktor pilihan kami yang mempunyai kemahiran seni bela diri gabungan dua buah negara, yang sebenarnya mempunyai latar belakang seni bela diri yang hebat. Kalau bertanding, siapa yang anda rasa akan menang di antara kelima-limanya?

Melihat aksi beliau sebagai watak tidak bernama dalam filem 'The Raid 2' merupakan satu pengalaman menakutkan. Riak wajah beliau dalam filem tersebut digambarkan cukup tenang dan bersahaja ketika bertarung.

Lahir pada tahun 1972 di Garut, Jawa Barat - Cecep Arif Rahman mempunyai latar belakang persilatan yang panjang. Dia mendapat galakan untuk menceburi ilmu bela diri silat dari datuknya, seorang guru silat - menyertai sekolah silat Panglipur pada tahun 1986.

Semasa pendidikan tertiari, Cecep berhijrah ke Bandung bagi mempelajari silat dari guru silat wanita terkenal Indonesia, Eni Rukmini Sekar Ningrat yang mempunyai reputasi cukup hebat sebagai mahaguru silat Panglipur.

Selepas membina reputasi sendiri sebagai guru silat sejak awal dekad 2000, pada tahun 2013 beliau mula terlibat dalam pembikinan filem di belakang tabir sebelum diberikan watak dalam filem 'The Raid 2' yang mengubah kerjayanya.

Dari filem tersebut, dia mula menjelajah ke Hollywood berlakon dalam filem Star Wars dan John Wick serta diberikan peluang memperkembangkan latihan silatnya ke serata dunia.

Kami tahu di kalangan pembenci aktor Fattah Amin, pasti ramai melihat beliau sebagai seorang yang kerjayanya hanya kepada jual muka kacak sahaja.

Atas sebab itulah ramai terkejut melihat Fattah mempamerkan aksi tangkas dalam filem KL Special Force, yang menunjukkan beliau lari dari stereotaip biasa lakonannya.

Di sebalik wajah kacak dan lakonan romantik, Fattah Amin sebenarnya memang seorang pesilat sebenar dari sekolah silat aliran Gayung Fatani. Beliau juga atlet silat yang pernah mewakili Wilayah Persekutuan Kuala Lumpur dalam pertandingan peringkat kebangsaan.

Pengambilan Fattah sebagai salah seorang teraju filem 'Mat Kilau' kembali menimbulkan kontroversi ekoran keengganan penonton melihat beliau dalam watak sedemikian rupa.

Ramai mempersoalkan kredibiliti beliau. Sudah kami tulis sejak tahun 2018 lagi, Fattah Amin adalah seorang pesilat tetapi malangnya wajah kacaknya membuatkan ramai sangsi akan kemampuan dirinya.

Begitulah nasib individu wajah kacak ni. Selalu sangat disalah anggap lembik walaupun kita ada kemampuan.

Nama besar genre filem aksi moden, Iko Uwais merupakan seorang pelakon unik kerana wajahnya tampak lembut dan keanak-anakan tetapi aksinya pula keras dan cukup menakutkan.

Cucu kepada seorang mahaguru pengasas silat aliran Tiga Berantai bernama Haji Achmad Bunawar, tidak menghairankan bagaimana seni bela diri boleh menjadi satu lumrah  hidup Iko sejak umurnya 10 tahun.

Iko mula mencipta nama selepas menjuarai pertandingan silat peringkat kebangsaan pada tahun 2005. Ketika masih bekerja sebagai seorang pemandu, dia bertemu dengan pengarah filem Gareth Evans dari Ireland yang ketika itu sedang menjelajah Indonesia bagi merekodkan dokumentari berkenaan dunia silat di sana.

Hasil pertemuan kedua-duanya, Evans menawarkan Iko peluang untuk tampil dalam filem sebagai pelakon.

'Merantau' sebuah filem aksi menjadi penampilan sulung Iko memaparkan bagaimana wataknya terjebak dengan sindiket kongsi gelap secara tidak sengaja. Penampilan beliau dalam filem itu menjadi batu loncatan pertama, sebelum filem 'The Raid' hasil kerjasama beliau dengan Evans sekali lagi, memperkenalkan Iko Uwais kepada peminat filem aksi antarabangsa.

Kini sudah layak bergelar seorang bintang, Iko semakin giat melibatkan diri bukan saja dalam produksi di Indonesia bahkan menjadi antara nama yang popular di kalangan produksi Hollywood.

Kali pertama penulis menonton Yayan Ruhian berlakon dalam filem Merantau bersama Iko Uwais, menjadi antara detik yang sukar dilupakan. Wajah beliau yang garang serta gayanya yang seakan-akan seorang rockers kampung mudah diingati.

Lahir di Tasikmalaya pada tahun 1968, Yayan sejak usia remaja menyertai sekolah silat aliran Tenaga Dasar. Kemahiran beliau dalam jurus seni bela diri sekolah itu melayakkan beliau naik sebagai jurulatih, membawa beliau menjelajah ke banyak negara luar bagi memperkembangkan aliran tersebut.

Selepas mencuba nasib berlakon bersama Iko Uwais dalam filem 'Merantau' di mana Yayan turut bertindak sebagai juru koreografi, persembahan hebat Yayan dalam filem 'The Raid' sebagai watak jahat utama menggemparkan industri filem bergenre aksi.

Bersama Iko dan Cecep Arif Rahman, mereka melakukan penampilan ringkas dalam filem Star Wars Episode VII sebelum bergandingan dengan Cecep, menentang Keanu Reeves dalam filem ketiga siri John Wick.

Yayan juga muncul dalam filem epik negara kita, 'Mat Kilau' memegang watak bernama Toga serta memainkan peranan penting sebagai juru koreografi filem ini.

Sebut pasal industri filem dan drama kita tanpa memperkatakan tentang pengaruh aktor Eman Manan memang tak sah. Sebut saja Eman Manan pula, terus terbayang wajah pendekar buka buah silat.

Tidak ramai tahu silat memang berakar umbi dalam hidup Eman, yang telah berlatih seni bela diri tersebut sejak tahun 1978 dalam aliran Seni Silat Jawa. Selain itu Eman juga mempelajari seni bela diri yang berasal dari Korea Selatan iaitu Tang Soo Do, seni pertarungan yang lebih mirip kepada seni Karate dari Jepun.

Walaupun lebih terkenal sebagai seorang pelakon filem serta pernah bergelar Pelakon Lelaki Terbaik Malaysia menerusi filem Buai Laju-Laju, legasi Eman ketika membintangi siri drama persilatan Pendekar Kundur dan Keris Hitam Bersepuh Emas banyak membentuk reputasi beliau.

Pada tahun 2018 ekoran sumbangan dan jasa beliau dalam seni persilatan, Eman Manan dianugerahkan Sandang Kebesaran Pusaka Gayong dalam sebuah majlis di Terengganu.

Ketika ini sudah berusia 64 tahun, Eman Manan terus aktif dalam industri hiburan, menjadi antara watak penting dalam siri drama popular 'Pok Ya Cong Codei' yang mendapat sambutan baik peminat drama tempatan.


5 Sukan Antarabangsa Kurang Popular Yang Dijuarai Atlet Malaysia

Sebut tentang sukan popular di negara kita, biasanya nama sukan bola sepak akan disebut yang utama sebelum kita mula membincangkan berkenaan sukan-sukan lain yang Malaysia kuat setiap kali pertandingan dibuka.

Walaupun begitu ada beberapa sukan yang kurang dari tahap popularitinya di kalangan ahli masyarakat kita, tetapi sebenarnya melibatkan penyertaan atlet dari negara kita yang berjaya mencipta nama.

Ada yang duduk dalam kelompok terbaik bukan saja di peringkat Asia bahkan di peringkat dunia. Ada juga yang berstatus legenda, merajai kedudukan di antara semua atlet dalam sukan yang mereka pertandingkan bersama.

Tahukah anda, ketika ini atlet dari negara kita bernama Chan Keng Ian sedang mendahului kesemua atlet negara lain dalam pertandingan yang dinamakan 'Sport Stacking'?

Pertandingan ini memerlukan seseorang menyusun cawan-cawan yang diletakkan di atas meja bagi membentuk sebuah menara. Keng Ian mula dikenali dengan sukan ini pada usia 13 tahun, selepas menduduki tangga ke 2 dunia dan diharap dapat menjadi wakil negara kita dalam Temasya Olimpik 2020.

Namun malangnya sukan tersebut tidak dipertandingkan, memadam hasrat Keng Ian untuk cuba menyumbang pingat bagi Malaysia.

Dia yang mula bermain sukan ini sejak usia 7 tahun, kini duduk dalam kelompok berbeza mendahului kesemua atlet lain sukan ini.

Soh Wai Ching mungkin bukan satu nama yang besar meniti di kalangan peminat sukan Malaysia, namun ketika ini beliau bergelar atlet nombor 1 di dunia dalam sukan yang sangat dicintainya - larian memanjat menara.

Pertandingan iuruskan oleh Tower Running World Association atau TWA, atlet yang menyertai sukan unik ini akan berlari memanjat menara-menara tinggi yang dijadikan 'litar' mereka.

Antara menara yang dijadikan lokasi kejohanan adalah Menara Tokyo, Menara Suntec City di Singapura, Menara Portland di Amerika Syarikat dan juga Menara Alor Setar di Kedah.

Soh Wai Ching ketika ini mengungguli kedudukan selepas memenangi beberapa kejohanan yang dianjurkan serta mempamerkan aksi yang sangat memukau. Perlari berusia 27 tahun itu baru saja memenangi acara memanjat 55 tingkat bangunan Plaza Penn 1 di New York dengan masa 5 minit 29 saat.

Kejohanan wushu sedunia anjuran Pertubuhan Wushu Antarabangsa (IWUF) merupakan acara kemuncak yang dinantikan semua penggiat seni bela diri wushu di seluruh dunia, telah berlangsung sejak tahun 1991 dan kali terakhir dianjurkan dalam tahun 2019.

Berdasarkan kedudukan kutipan pingat kejohanan yang dianjurkan dari mula penganjuran sehingga edisi terakhir, tidak ramai rakyat Malaysia mengetahui bahawa kontinjen negara kita menduduki tangga ke 8 secara keseluruhan daripada 65 negara anggota, di belakang China, Iran, Hong Kong, Rusia, Vietnam, Korea Selatan dan Macau.

Dalam edisi ke 2019 yang berlangsung di Shanghai, China, skuad kebangsaan kita menutup tirai kejohanan di tangga ke 6, membawa pulang 2 emas, 5 perak dan 1 gangsa.

Harapan kita dalam sukan ini digalas atlet lelaki Wong Weng Son, juara dunia kategori jianshu edisi 2017. Kami yakin ramai tak tahu ada anak Malaysia pernah bergelar juara dunia sukan wushu.

Sukan go-kart jarang mendapat perhatian kita jika dibandingkan dengan sukan permotoran lain.

Mungkin atas sebab itulah tidak ramai tahu kejayaan yang pernah dirangkul seorang remaja berusia 13 tahun bernama Muizzuddin Musyaffa Abdul Gafar dalam tahun 2014, selepas beliau memenangi kejohanan WSK Champions Cup dalam kategori 60 mini di Eropah.

Bersaing mewakili Gamoto Racing, sebuah kelab dari Itali - kejayaan memenangi kategori itu menjadikan Muizzuddin individu dari Asia pertama berjaya bergelar juara dalam kejohanan itu. Tahun-tahun berikutnya Muizz kekal dalam sukan go-kart, naik ke kategori berbeza mendapat tempat ke 2 dalam kategori WSK Master Cup dan ke 3 dalam kategori KF, sebelum mendapat tempat ke 9 kategori junior dalam sirkit Kejuaraan Eropah.

Muizzudin kemudian mencuba nasib bersaing dalam Formula 4 Kejohanan Asia Tenggara, berjaya mencapai kedudukan ketiga dalam dua musim 2018 dan 2019 sebelum terpaksa mengharungi pandemik.

Dalam bulan Januari tahun 2022, Muizz menamatkan siri Kejuaraan Karting Malaysia, menamatkan saingan di tempat kedua.

Walaupun sukan dodgeball kini menjadi antara sukan pilihan yang ada dalam ko-kurikulum sekolah kita, populariti sukan ini di kalangan peminat sukan masih rendah. Sehinggakan tidak ramai tahu Malaysia adalah antara gergasi sukan ini baik dalam kategori lelaki mahupun wanita.

Mungkin disebabkan budaya kita yang lemah lembut, gemalai dan cekap mengelak daripada sesuatu memudahkan kita menjuarai pertandingan dodgeball peringkat antarabangsa.

Ketika artikel ini ditulis, pasukan lelaki kita menduduki tangga pertama dan pasukan wanita kedua - pernah bergelar pasukan nombor 1 dunia tak lama dulu.

Kejohanan Dodgeball Dunia bagi edisi tahun 2022 bakal dilangsungkan di Edmonton, Kanada bermula pada 28 Ogos sehingga 4 September, dengan penyertaan 25 buah negara. Untuk edisi kali ini, kategori pertandingan diperkembangkan kepada 3 - lelaki, wanita dan bercampur.

Malaysia diletakkan sebagai salah satu pasukan pilihan, selain daripada Amerika Syarikat dan Kanada.

Marilah kita sama-sama menyuarakan sokongan kita rakyat Malaysia kepada pasukan kita - juara dunia yang cukup underdog statusnya di negara sendiri.


Dari Mana Asalnya Istilah 'Simpang Malaikat 44'?

Walaupun kini masyarakat Melayu di Malaysia sudah sinonim dengan kehidupan berteraskan agama Islam, masih ada elemen tradisi nenek moyang kita yang kita santuni dan terus amalkan, tanpa kita tahu baik buruknya.

Salah satunya adalah amalan masih kedengaran iaitu menyebut ungkapan 'simpang malaikat 44' atau 'selisih malaikat 44', apabila segelintir individu berbangsa Melayu berdepan dengan situasi atau kejadian buruk.

Misterinya di sini - kenapa perbuatan itu berterusan diamalkan dan apakah makna sebenar di sebalik angka '44' yang disebutkan?

Sebelum kita mengulas lebih lanjut berkenaan topik ini, adalah lebih baik untuk kami perjelaskan terlebih dahulu sejelas-jelas mungkin bahawa...

Secara asasnya ungkapan 'simpang malaikat 44' dan angka '44' yang disebutkan itu tidak mempunyai hubung kait dengan kepercayaan Islam, kecuali bagi mereka yang berpegang kepada cabang ilmu yang diistilahkan sebagai ilmu Laduni.

Ada banyak pandangan yang membincangkan berkenaan cabang ilmu tersebut, tetapi secara majoritinya ulama' berpendapat asas kepada ajaran tersebut yang diambil daripada kisah berkenaan Nabi Musa as. dan Nabi Khidir as. dalam al-Quran boleh dikatakan menyeleweng.

Konsep ilmu laduni ini yang digunapakai mudah disalahfaham pelajarnya serta dikatakan bertentangan dengan bentuk ilmu yang benar-benar dikuasai oleh Nabi Khidir as.

Kesalah tanggapan ini dirisaukan sehingga boleh membentuk kepercayaan setiap pengamalnya mampu membawa satu bentuk bentuk syariat berbeza, yang bertentangan dengan ajaran yang dibawa Nabi Muhammad saw.

Dalam riwayat sebenar, Nabi Khidir as. mempunyai kebijaksanaan memperkembangkan ilmu yang hadir secara ilham atau 'ladun', hasil daripada amalan yang telah dilakukannya sepanjang hidup daripada wahyu yang diterimanya dari Allah swt.

Kelebihan ini membolehkan Nabi Khidir as. tidak terikat dengan ajaran yang dibawa Nabi Musa as.

Kebanyakan pandangan sahih meletakkan ilmu ladun atau berteraskan ilham ini sebagai sesuatu yang tidak boleh diajarkan, hanya akan dianugerahkan Allah swt. kepada insan terpilih - jauh berbeza dengan konsep ilmu Laduni yang dipegang segelintir masyarakat kita zaman sekarang di mana ada guru yang mengaku mereka mampu mengajar ilmu Laduni.

Baik, sudah kita perjelaskan secara ringkas kedudukan 'ilmu Laduni' dalam aspek majoriti ulama'.

Kami perlu mengingatkan kepada anda, gerakan ilmu Laduni ini juga cukup besar pengaruhnya sehinggakan ramai menjadi pengikutnya.

Apa yang sangat membimbangkan, kategori ilmu Laduni ini samar-samar kedudukannya dalam perspektif Islam, ekoran daripada label namanya yang dipetik dari kitab suci al-Quran hubungkaitnya yang kelihatan ada asas kukuh dalam Islam.

Sudah banyak gerakan berteraskan Laduni diletakkan dalam pengawasan, dibanteras serta dikategorikan sesat di negara kita dan Indonesia.

Cukup kita cerita tentang gerakan ajaran Laduni - sekarang kita kembali kepada topik asal kita yakni ungkapan 'istilah malaikat 44' dan kenapa kepercayaan ini dibimbangi berasal dari cabang ilmu Laduni.

Dalam aspek kehidupan masyarakat Melayu terdahulu, angka 44 dikatakan memainkan peranan yang agak penting - khasnya dalam bidang perbidanan atau kelahiran seseorang manusia ke bumi ini.

Menurut buku berjudul Ensiklopedia Perbidanan Melayu karya Anisah Barakbah, angka 44 mewakili rahsia alam yang mempunyai hubungkait dengan sifat kejadian manusia.

Asasnya 44 mewakili jumlah hari di mana seseorang wanita perlu berpantang selepas setiap kelahiran, bagi memulihkan tubuh mereka yang telah rosak.

Itu asasnya! Kita belum meneroka dengan lebih dalam lagi rahsia angka 44 ni ya.

Kepercayaan bahawa seseorang wanita perlu berpantang selama 44 hari ini pula diambil daripada hubungan angka tersebut dengan alam.

Alam kita ini menurut kepercayaan nenek moyang kita dibentuk daripada 4 penjuru dan setiap penjuru melambangkan 4 elemen berbeza iaitu air, api, tanah dan angin.

4 elemen itu pula dikatakan mempunyai pengaruh besar yang akan membentuk keperibadian seseorang berdasarkan sifat elemen itu.

Di setiap penjuru alam yang ada, setiap penjuru dibahagikan kepada 44 dimensi dan setiap satu dimensi itu dipercayai dijaga oleh 44 malaikat.

Dari sinilah kepercayaan tentang 'malaikat 44' diambil dan menjadi amalan.

Sehinggakan di kalangan nenek moyang kita dulu ada yang percaya dalam melakukan sesuatu perbuatan, kita perlulah meminta izin atau perlindungan daripada 44 malaikat yang menjaga 4 penjuru alam.

Konsep 44 ini terus menjadi amalan nenek moyang kita semasa mereka hidup, menjadi penguat semangat kepada mereka apabila berhadapan kesusahan.

Malangnya konsep ini tidak terpakai hanya ketika hidup saja, kepercayaan ini turut sama dipegang bagi mereka berhadapan kematian.

Kami sudah jelaskan bagaimana angka 44 mempunyai pengaruh kepada hidup dari alam rahim sehinggalah ketika kehidupan di atas muka bumi, menentukan corak hidup masyarakat Melayu terdahulu.

Jadi tidaklah menghairankan konsep serupa turut diguna pakai bagi memandu nenek moyang kita dalam berhadapan kematian.

Masyarakat Melayu zaman dahulu ada yang percaya bahawa seseorang itu yang bakal meninggal dunia, prosesnya bermula 44 hari sebelum nyawanya dicabut -pintu dimensi yang akan menjemputnya masuk dibuka 44 hari sebelum dia meninggal dunia.

Apabila seseorang itu mati, ubun-ubun seseorang terbuka bagi membolehkan rohnya keluar melalui perjalanan akhir merentasi 44 dimensi, sebelum sampai ke tempat asalnya.

Begitulah secara kasar perjalanan hidup seseorang dari mula hingga akhir, serta pengaruh angka 44 kepadanya.

Kita kini yang semakin celik tentang agama pun ada kemungkinan pernah tersasul menyebut ungkapan 'simpang malaikat 44' atau 'selisih malaikat 44' hanya disebabkan oleh tradisi nenek moyang kita.

Persoalannya - dari mana datangnya kepercayaan tentang 4 penjuru alam, 4 elemen alam, 44 dimensi dan 44 malaikat ini?

Atas sebab itulah kepercayaan masyarakat Melayu ini sering dikaitkan dengan kategori ilmu Laduni, kerana semua pegangan yang tercipta hadir dipercayai berlaku secara spontan hasil idea atau ilham semata.

Apa yang jelas, sebarang bentuk ilmu yang bercanggah dengan konsep asas agama Islam sebaik-baiknya dielakkan - walaupun pada dasarnya ilmu tersebut kelihatan menyerupai apa yang terkandung dalam kepercayaan Islam sebenar.

Nasihat kami - noktahkanlah terus penggunaan frasa 'simpang malaikat 44' atau 'selisih malaikat 44'. Tidak ada sebab musabab kenapa kepercayan sedemikian perlu terus dijadikan ucapan harian kita.

Kita wajib percaya pada makhluk ghaib termasuklah malaikat dan kita juga dididik sejak kecil tentang nama 10 malaikat.

Kita diberitahu jumlah malaikat sebenar jauh lebih besar bilangannya - di luar batas pemikiran kita. Tidak ada disebut kaitan angka 44 dengan mana-mana asas kepercayaan kita terhadap makhluk ghaib.

Dari mana datangnya kepercayaan 44 malaikat, melindungi 44 dimensi ini mungkin hanya Dia Yang Maha Mengetahui tahu siapa pemulanya. Ilmu tanpa guru sememangnya bahaya untuk diteruskan jadi amalan, apatah lagi ilmu yang terus dipegang sebagai satu pegangan dan kepercayaan.


5 Peraturan Baru Bola Sepak Yang Sedang Diperkenalkan

Selepas mencipta nama sebagai jurulatih legenda di Perancis, Jepun dan England, Arsene Wenger bekas pengurus kelab Arsenal menukar haluan karier - kini bertugas sebagai Pengarah Pembangunan Bola Sepak Antarabangsa bersama badan pengendali FIFA.

Lantikan beliau mendapat sambutan positif di kalangan peminat sukan, disebabkan reputasi beliau sebagai seorang 'Profesor' yang mempunyai sentuhan magis memoden dan mengglobalisasikan sukan; diharap dapat menaikkan semula status kejohanan bola sepak antarabangsa ke tahap lebih tinggi.

Tugas Wenger sukar. Kini kejohanan bertaraf kelab dan negara Eropah seringkali dilihat kemuncak utama sukan bola sepak antarabangsa, berbeza dengan kejohanan Piala Dunia yang sering disifatkan pertandingan lebih rendah kualiti permainannya.

Bagi memodenkan sukan ini dalam dunia yang semakin global, berikut adalah lima idea cuba diketengahkan beliau, yang diharap akan mengekalkan bola sepak kekal sebagai sukan paling popular nombor 1 dunia.

Kita mulakan dengan dua perubahan kecil yang sedang diusulkan Wenger, bagi memberikan kelebihan kepada corak permainan yang lebih bersifat menyerang.

Cadangan pertama Wenger mahu memansuhkan peraturan di mana sepakan percuma harus melibatkan dua pemain, di mana ketika ini pemain yang melakukan hantaran sepakan percuma hanya dibenarkan kembali menyentuh bola, selepas bola disentuh pemain sepasukan atau lawan.

Usul Wenger mahu membenarkan pemain terus mengambil sepakan percuma sendiri, sama ada melakukan hantaran ke rakan sepasukan atau terus melakukan gelecekan solo, selepas permainan dihentikan.

Kedua, Wenger mahu membetulkan satu peraturan basi yang masih digunapakai dalam sukan bola sepak.

Setiap kali sepakan sudut diambil, bola yang melencong ke luar daripada garisan padang akan dianggap keluar dan permainan dihentikan, dengan bola diberikan kepada pasukan lawan.

Bagi Wenger, peraturan itu tidak mengambil kira kemahiran sesetengah pemain yang mempunyai kemahiran melakukan sepakan sudut jenis lencong, di mana bola akan melayang keluar sebelum kembali masuk ke dalam kawasan permainan.

Kemahiran itu pada Wenger sepatutnya dianggap satu aset bernilai bagi pasukan yang memiliki pemain sedemikian.

Cadangan Wenger ini mirip seperti peraturan sukan bola keranjang, di mana bola yang sudah keluar masih dianggap aktif dalam permainan walaupun sudah melepasi garisan - asalkan belum mengenai gelanggang atau tanah.

Satu kelemahan utama dilihat Wenger adalah bagaimana lontaran ke dalam yang diberi selepas bola keluar daripada padang, mampu mengakibatkan risiko besar kepada pasukan yang melakukan balingan.

Menurut Wenger secara statistiknya 8 daripada 10 balingan yang dilakukan berakhir dengan bola dapat ke pasukan lawan, yang akhirnya boleh menggigit kembali pasukan yang melakukan lontaran. Tidak ada faedah kepada pasukan yang melontar untuk mengambil risiko dan lontaran hanya mengganggu ritma perlawanan daripada berlangsung lancar.

Pandangan Wenger, melatih pemain untuk melakukan hantaran menggunakan tangan bertentangan dengan kemahiran asas permainan sukan bola sepak itu sendiri.

Bagi memperbaiki situasi ini Wenger mencadangkan agar pasukan yang sepatutnya memenangi bola selepas bola keluar, dibenar melakukan sepakan dari luar garisan di lokasi bola keluar - dikatakan lebih selamat berbanding lontaran masuk.

Dengan ini risiko bola berpindah tangan ke pasukan lawan yang mengubah kelebihan menjadi kelemahan dapat dihapuskan, seterusnya menghasilkan permainan taktikal yang lebih rancak dan mengutamakan pasukan yang mendapat bola.

Peraturan ofsaid di atas padang kadang kala memang menyakitkan hati.

Jaringan gol yang cantik boleh dibatalkan hanya kerana ada bahagian tubuh pemain yang menjaringkan gol terlebih sikit daripada barisan pertahanan, ketika hantaran terakhir dibuat.

Idea Arsene Wenger untuk memperbaiki peraturan ini mendapat reaksi banyak pihak.

Wenger yang sejak dulu terkenal sebagai seorang yang agak progresif dari segi taktikal permainan pasukannya, mencadangkan agar peraturan ofsaid bersifat lebih longgar kepada pemain yang menyerang.

Cadangan Wenger - garisan akhir ofsaid sepatutnya dikira daripada kedudukan bahagian tubuh penyerang yang digunakan bagi menjaringkan gol, tidak lagi mengambil kira mana-mana bahagian tubuh lain.

Kalau dia jaring gol pakai kaki kanan, kaki kanan itulah titik ukurannya yang perlu selari dengan pemain pertahanan terakhir - bukan lagi bahu, tangan, peha atau apa saja bahagian tubuh berbeza yang sudah terkedepan semasa cuba mengejar bola.

Seandainya kaki pemain yang menyepak gol tidak ofsaid semasa hantaran dibuat walaupun badannya sudah berada dalam kedudukan ofsaid, gol itu sepatutnya dikira.

Rombakan ini sedang diuji di sebuah liga tempatan di China bagi mengenalpasti keberkesanan dan masalah yang boleh timbul daripadanya.

Salah satu pengaruh utama yang mengubah perspektif Arsene Wenger terhadap jadual liga bola sepak tempatan, terbentuk ketika dia mengurus kelab bola sepak Grampus Eight di Jepun sekitar tahun 1995.

Di Jepun, liga tempatan di jadualkan berlangsung dari bulan Mac dan tamat sekitar bulan November tahun sama, berlangsung selama 7 ke 8 bulan dalam satu tahun kalendar.

Objektif utama idea pertukaran kalendar ini agar liga berlangsung dan berakhir dalam tahun yang sama adalah bagi menyelarikan jadual kebanyakan liga antarabangsa.

Dengan penyelarian ini diramal akan memudahkan semua pengurusan liga di dunia mengaturkan kalendar, agar pemain yang terpilih ermain dengan pasukan kebangsaan dapat beraksi tanpa mengganggu jadualnya bersama kelab seperti yang sering berlaku di Eropah sekarang.

Pengurusan jadual juga lebih mudah di mana tidak wujud lagi situasi 'kelab A menang liga musim 2021/2022' di mana kedua-dua tahun berlangsungnya liga perlu disenaraikan. Dengan mengemaskan kalendar liga ke dalam tahun sama, kita boleh kata 'kelab A menang liga musim 2022' sahaja.

Perubahan utama yang disebutkan Wenger sehingga mencetuskan perdebatan hangat di kalangan pemain, pengurusan dan semua individu yang terlibat secara langsung atau tidak langsung dalam sukan bola sepak, adalah apabila beliau menyuarakan cadangan untuk memansuhkan jadual Piala Dunia yang kini berlangsung setiap 4 tahun sekali kepada kejohanan dwi-tahunan.

Antara badan utama yang menyanggah cadangan ini adalah Persatuan Bola Sepak Eropah atau UEFA yang secara terbuka mengkritik cadangan itu. Badan pengendali Liga Perdana Inggeris juga sebulat suara menolak usul tersebut, disokong oleh kesemua 20 kelab terlibat.

Usul tersebut dirangka kerana mengambil kira kesukaran mengatur jadual perlawanan di Eropah, khasnya apabila melibatkan musim sejuk. Wenger dan FIFA mahu kejohanan Piala Dunia dijalankan setiap 2 tahun, di selang-selikan dengan kejohanan antara benua yang juga akan berlangsung setiap 2 tahun.

Ini bermakna dalam setiap tahun, semua pemain pasukan kebangsaan akan beraksi dalam satu pertandingan - sama ada dalam pertandingan serantau seperti Piala Asia, Piala Eropah, Piala CONCACAF atau Piala Afrika. Tahun berikutnya mereka beraksi pula dalam Piala Dunia.

Kitaran ini akan terus dikekalkan, berdasarkan cadangan yang diutarakan Wenger.

Hujah utama Wenger - dengan kekerapan perlawanan pasukan kebangsaan di peringkat antarabangsa, pemain yang bermain dalam liga-liga tempatan boleh bersaing dengan pemain dari luar secara lebih kerap, diharap akan meninggikan lagi kualiti pemain.

Potensi pemain untuk mempunyai peluang beraksi dengan pasukan kebangsaan masing-masing juga lebih tinggi, seterusnya membolehkan pengendali pasukan kebangsaan mempunyai banyak peluang untuk memberikan peluang kepada pemain yang sebelum ini jarang dipanggil - bermain dalam perlawanan yang ada makna.

Generasi pemain pasukan kebangsaan juga mempunyai peluang lebih besar untuk menyertai kejohanan besar dunia.

Berbeza dengan sistem sekarang di mana seorang pemain perlu menunggu 4 tahun, bila tiba musim Piala Dunia misalnya - ada pemain berstatus bintang yang dah dikategorikan berusia serta tidak lagi layak mewakili negaranya, hilang peluang untuk menebus kekecewaan yang dirasainya 4 tahun sebelumnya.

Jika cadangan ini berjaya dilaksana, banyak perlawanan persahabatan yang diatur bagi mengisi jadual perlawanan peringkat kebangsaan tidak lagi perlu dijalankan.

Tak adalah lagi rungutan peminat bola sepak terpaksa mengharungi 2 minggu tiada pertandingan liga -  kena menonton perlawanan-perlawanan persahabatan yang entah apa tujuannya. Main pun nak tak nak saja kerana ramai pemain takut tercedera.


5 Produk Mengarut Yang Mempunyai Fungsi WiFi

Kita sedang duduk dalam era di mana semua peranti komunikasi kita seperti telefon pintar, komputer dan jam tangan mampu dihubungkan ke rangkaian internet menggunakan hubungan WiFi.

Dalam sedar tak sedar, wujud perlumbaan di kalangan pihak pengeluar khasnya mereka yang memfokuskan kepada integrasi Internet of Things atau IoT; mahu mencari apakah peranti lain yang sesuai untuk turut dipasangkan fungsi WiFi seterusnya mampu dihubungkan ke saluran internet.

Ada produk yang OK dan munasabah ditambahkan fungsi WiFi, seperti kamera CCTV. Ada juga yang lebih layak dikatakan merepek. Berikut adalah lima produk paling mengarut yang ada fungsi WiFi.

Mahukah anda mempunyai mangkuk tandas yang mampu dikawal sepenuhnya menggunakan telefon pintar anda lengkap dengan pembesar suara, yang mampu memainkan anda lagu kegemaran ketika anda sedang 'melabur'?

Itulah agaknya persoalan yang bermain banyak pengeluar termasuklah gergasi elektronik Korea Selatan LG, yang bersaing mengeluarkan mangkuk tandas atau bidet pancutan air pintar, mampu dikendalikan dengan aplikasi.

Aplikasi yang dihubungkan ke sistem kawalan tandas secara WiFi, mampu mengawal sistem pengeringan yang dipasang selain turut mampu mengawal bukaan penutup, tekanan air, jenis pancuran dan juga mod pembersihan.

Anda rasa anda memerlukan tandas yang mampu dikawal menggunakan aplikasi?

Dengan pembangunan teknologi yang semakin baik, ada pihak yang merasakan lampin bayi perlu dipasangkan mikrocip yang mampu menghantar isyarat kepada aplikasi melalui WiFi - yang memaklumkan kepada penjaganya bahawa lampin perlu ditukar.

Dijual oleh jenama gergasi Pampers yang cukup terkenal sebagai antara pendahulu industri ini, siri lampin Pampers Lumi yang diintegrasikan dengan sensor (dijual berasingan) mampu membaca kadar basahan yang telah dikumpul lampin selain daripada memantau kadar tidur bayi.

Pemantauan akan dibuat menggunakan kamera khas yang perlu diletakkan ditepi bayi. Sekiranya lampin perlu pertukaran, isyarat akan dihantar terus kepada telefon pintar penjaga melalui cara notifikasi.

Tidak lagi ibu bapa perlu menghidu atau menyelak lampin seperti sebelum ini.

Seandainya anda merasakan lampin bayi ber-WiFi satu idea bodoh, kita ada pula sejenis produk selipar di bawah jenama Hari Mari yang memang dibuka jualannya kepada orang ramai.

Bezanya, fungsi IoT yang dipasang kepada selipar tersebut sangat-sangat terhad.

Berbeza dengan dua produk sebelum ini yang sekurang-kurangnya direka untuk membolehkan pengguna mengawal fungsinya - cip yang dipasang kepada setiap selipar jenama ini hanya bertujuan untuk membolehkan pembelinya bersetuju atau tidak untuk menerima tawaran iklan dan kupon dari syarikat, terus kepada telefon.

Dengan harga jualan USD110 (RM485), seorang pembeli boleh mengaktifkan fungsi tersebut atau tidak, bergantung kepada pilihan mereka. Bagaimana fungsi tersebut mampu menjadikan selipar itu pintar, entahlah.

Sekiranya kita berat hati hendak bersetuju berkongsikan data kita dengan syarikat di internet, kenapalah agaknya gergasi kosmetik Loreal mahu menjual berus rambut pintar kepada kita yang direka sepenuhnya untuk tujuan tersebut?

Loreal telah membangunkan sejenis berus/sikat rambut pintar dinamakan sebagai Kerastase Hair Coach, yang mampu merekodkan tabiat kita menyisir rambut setiap hari. Dengan menggunakan sensor pengesan kelajuan dan imbangan, semua pergerakan berus itu disimpan.

Selain itu, berus itu juga mempunyai perakam audio yang akan merakamkan 'bunyi yang terhasil ketika pengguna menyikat rambut'. Semua data yang direkod, akan dikongsikan kembali kepada Loreal melalui WiFi yang seterusnya akan memberikan markah atau skor kepada pengguna tentang kesihatan rambut dan kulit kepala mereka.

Berdasarkan skor, aplikasi Loreal akan memberikan tips, petua dan kaedah penjagaan rambut yang sesuai untuk pengguna bagi memelihara rambut mereka melalui aplikasi sama. Sebab itulah nama produk ini 'Hair Coach.'

Buka internet, ramai akan dihujani ubat kuat lelaki. Pergi ke mana saja, iklan ubat kuat lelaki akan kelihatan. Situasi ini sangat membarah sehinggakan ramai lelaki yang sebenarnya normal, merasa sungguh sangsi dengan kemampuan diri sendiri.

Oleh kerana itulah sangat menghairankan kenapa sebuah syarikat dari Britain tergamak untuk mengeluarkan sebuah produk kondom pintar yang akan menghakimi semua pemakaianya semasa beraksi.

i.Con Smart Condom merupakan antara projek yang sedang diusahakan British Condoms, adalah sejenis peranti elektronik yang dipakai oleh lelaki ketika mahu bersama isteri di bahagian sulit.

Alat itu yang menyerupai cincin akan dipakai, dihubungkan ke telefon pintar bagi merekodkan bermacam jenis data.

Peranti itu mempunyai sensor yang mampu merekodkan jumlah kalori yang dibakar, kelajuan dan kekuatan tujahan yang dilakukan, bilangan dayungan, bilangan posisi yang diamalkan, bilangan sesi hubungan diamalkan dalam sehari, seminggu atau sebulan dan durasi sesi berlangsung.

Senang cerita, semua data yang orang lelaki nak tahu sangat tentang diri sendiri. Begitulah dunia. Semakin pintar kita, semakin banyak benda kurang pintar akan cuba dijual kepada kita semua.


7 Peti Sejuk Paling Mahal di Dunia

Dalam dunia masa kini, sebuah peti ais adalah keperluan wajib yang ada dalam setiap rumah tidak kira anda tinggal di rumah mewah atau sekadar pangsapuri kecil. Tidak kira berapa harganya, fungsinya tetap sama iaitu menyimpan makanan dan minuman agar tahan lebih lama.

Namun, mengapakah sesetengah peti ais dijual pada harga yang begitu mahal dan ada kalanya tidak masuk akal? Apakah yang menjadikannya begitu istimewa? Kali ini, pihak Iluminasi ingin kongsikan senarai 7 peti ais paling mahal di dunia yang dijual di pasaran.

Ini adalah peti sejuk buatan Jerman yang mempunyai beberapa penambahbaikan teknologi yang memberikan penampilan profesional pada dapur anda. Ia mempunyai pelbagai fungsi dan salah satunya ialah Teknologi NoFrost Freezer. Teknologi inovatif ini menghalang daging yang anda letakkan di dalamnya daripada membeku, dan ini akan mengekalkan rasa, kesegaran, rasa dan nutrisi daging.

Seterusnya, teknologi "Biofresh" pula untuk memastikan sayur-sayuran segar dan kering. Ia menghilangkan lembapan daripada sayur-sayuran yang merosakkan sayura dengan cepat. Tambahan pula, ada sistem DuoCooling mengeluarkan campuran baru aromatik antara makanan.

Ia adalah peti sejuk keenam paling mahal di dunia dan peti ais ini dipasarkan oleh jenama Northland. Model ini mewakili reka bentuk sebiji peti ais dengan pelbagai fungsi yang memastikan sistem penyejukan terbaik. Model ini adalah gabungan peti sejuk dan peti sejuk beku dengan ketinggian 72 inci.

Ia dianggap sebagai salah satu peti sejuk terbesar untuk kegunaan kediaman. Dan ia diperbuat daripada keluli tahan karat bukan sahaja dari dalam tetapi luar. Raknya juga diperbuat daripada keluli tahan karat dan kaca yang jelas meningkatkan prestasi dan ketahanannya.

Satu lagi model premium ini dibawa ke pasaran oleh jenama Northland. SGX dianggap sebagai peti sejuk termahal yang dikeluarkan oleh Northland. Ia dibuat untuk rumah mewah kerana sentuhannya yang bergaya dan tampak mewah.

Pintunya terdiri daripada pasangan keluli tahan karat dengan pintu kaca yang boleh dilihat. Model peti ais Northland 60SSG-SGX ini berharga hampir sehingga $14,000.

Ia adalah peti sejuk terbesar yang dibuat oleh syarikat dari Jerman ini. Dengan ruang storan 642 L, ia dihiasi dengan pintu terkawal kelembapan. Saiznya tersangatlah besar dan mungkin sesuai untuk mereka yang memiliki ahli keluarga yang ramai di rumah.

Terdapat teknologi MasterCool mengeluarkan udara, membantu menyediakan persekitaran yang ideal untuk buah-buahan dan sayur-sayuran anda kekal segar dan lazat lebih lama, manakala petak pintu yang kukuh (namun ringan) boleh dilaraskan ketinggian dan mudah dikunci pada tempatnya.

Peti sejuk menyediakan pelbagai fungsi. Ia menyokong 30 kaki padu ruang penyimpanan serta sistem penyejukan dwi. Ia mempunyai dua kipas pemampat. Jadi, ia adalah pilihan terbaik untuk makanan segar dan sejuk beku. Ia juga menghalang pemindahan bau dari bahagian ke bahagian lain, tidak seperti peti sejuk umum.

Terdapat juga sistem pengedap yang mengekalkan suhu sekiranya berlaku kehilangan tenaga elektrik. Peti ais ini mempunyai dua bahagian; peti sejuk di sebelah kanan dan peti sejuk beku di sebelah kiri. Pintunya diperbuat daripada kaca kalis UV berkualiti tinggi yang mendedahkan kandungan dalaman peti sejuk.

Peti ais Smeg Fab 28 ini kecil tetapi menggabungkan fungsi peti sejuk dwi ciri serta peti sejuk beku. Keistimewaan peti ais ini ialah ia  rekabentuk luarannya diilhamkan dan dihasilkan oleh pelukis sendiri.

Peti sejuk ini direka dalam tema Scilian Carretto. Peti Sejuk Smeg Fab 28 mempunyai pelbagai reka bentuk dan boleh disesuaikan mengikut keperluan anda. Peti ais ini dikeluarkan dalam jumlah yang terhad di mana hanya 100 buah unit yang dijual.

Peti ais Meneghini La Cambusa dianggap sebagai peti ais termahal di dunia. Ia turut dengan pelbagai fungsi termasuk pembuat ais, pembuat kopi, televisyen skrin nipis, serta pantri dengan suhu boleh kawal.

Ia adalah peti sejuk yang besar, dan anda juga boleh menyesuaikannya mengikut keperluan anda. Pintu depan diperbuat daripada kayu dan anda boleh memilih daripada 500 warna untuk disesuaikan dengan rekabentuk kabine dapur dapur. Peti ais dari Itali ini sememangnya pilihan untuk golongan elit dan berkemampuan sahaja.


6 Ayat Kebiasaan Rakyat Malaysia Yang Tak Boleh Percaya

Rakyat Malaysia walaupun kita ni tidaklah belum sebaik seperti mana yang kita harapkan, tidaklah menandakan kita ni buruk sangat.

Ada banyak benda seronok, unik dan kelakar berkenaan identiti kita sebagai sebuah masyarakat yang positif untuk diceritakan, membuahkan kuntuman senyuman di bibir sesiapa yang mendengarnya.

Khasnya skrip biasa yang kita guna dalam kehidupan seharian kita. Perangai kita yang berlapik menyebabkan kita gemar menggunakan bahasa halus bagi melindungi niat sebenar kita.

Berikut adalah 6 ayat standard popular selalu berkumandang, tapi berdasarkan pengalaman kita sebagai warga Malaysia, lebih baik jangan dipercaya.

Dah biasa bila kita janji nak berjumpa, mesti ada seorang dua yang terlambat. Bila dimesej atau dipanggil, jawapan selalunya 'aku on the way!'

Budaya 'on the way' ni tak mengira pangkat, darjat ataupun usia. Budak-budak berjanji nak main bola bersama pun dah biasa kena on the way.

Bila dah dewasa, kita pula kalau tak kena on the way dengan kawan-kawan, pasti jadi mangsa on the way tetamu, VIP atau ahli politik yang dijemput nak merasmikan majlis disertai kita.

Daripada kita terus cuba nak mengubah budaya on the way ini kepada budaya yang menepati masa, kita redha sajalah.

Setiap kali ada orang balas on the way dengan kita, kita anggap terus sajalah lagi setengah jam baru dia akan tiba.

Kami yakin ramai ada kawan yang gemar bergosip. Untuk 'menghalalkan' perbuatan dia, dia akan kata :

"Aku bukannya nak mengumpat tapi..." lalu dia sambung dengan bermacam kutukan terhadap subjek perbualan dia.

Wujud beberapa variasi berbeza penggunaan ayat ini seperti 'aku bukannya nak kutuk, tapi...' atau 'aku bukannya nak cakap benda tak elok, tapi..'; mana-mana variasi pun akan berakhir dengan perkara sama.

Ada satu variasi yang agak berbeza maksudnya iaitu 'aku bukannya nak menunjuk (atau berlagak) tapi..'.

Versi ini bila dah disebut si penutur, dia akan buka cerita tentang kejayaan diri dia. Kita yang mendengar perlulah ingat dia bercerita bukan sebab nak menunjuk ya.

Jika anda didatangi kawan atau kenalan yang menggunakan ayat di atas secara tiba-tiba, berhati-hatilah.

Biasanya dia ada niat lain disebalik ajak makan-minum dengan dia.

Selalunya pengguna tegar ayat ini adalah mereka yang terlibat sebagai ejen dalam aktiviti penjualan; seperti MLM, insurans dan takaful, skim cepat kaya, main tukaran wang asing, nak jual produk kecantikan atau nak ajak anda masuk keahlian sesuatu.

Jika seseorang itu ikhlas nak ajak anda makan minum tanpa ada niat lain, dia akan terus ajak dengan ayat ringkas 'jom minum!' atau 'jom lunch!'.

Setakat ini penulis belum nampak ada kaum hawa menggunakan ayat ini, jadi agaknya kaum lelaki yang rajin menggunakannya.

Dengan ayat inilah ramai anak gadis menjadi mangsa kerakusan serakah lelaki buas. Nak kata romantik, tak romantik langsung bunyinya. Kenapalah ada di kalangan wanita yang terpedaya sanggup serah semua?

Penamatnya dah biasa didengari - video yang dirakamkan tak dipadam seperti dijanji. Pasangan itu pula akhirnya tak berkahwin.

Sesetengah kes tragik, wanita yang dirakam diugut akan disebarkan videonya dengan hanya bayaran wang tunai mampu mengelakkan video itu disebar.

Si gadis yang sudah berkahwin dengan jejaka lain, bayarlah demi mendiamkan bekas kekasih yang bijak berkata-kata.

Nasihat kami - elakkanlah sebarang bentuk hubungan di luar ikatan nikah. Jika terjebak juga, rakam lelaki yang rakam anda dan janji dengan dia 'saya pun akan delete juga.'

Ini ayat paling popular didengari mereka yang mencari peluang pekerjaan.

Kita dah selesai sesi temuduga, tuan/puan penemuduga biasanya menyedapkan hati kita dengan ayat ini. Kita pun tunggulah 2 minggu.

Masuk minggu ke-3, kita telefon pejabat yang menganjurkan sesi temuduga dengan 1001 harapan; pada kita mana tahu mereka terlupa. Mungkin juga mereka cuba hubungi, tapi telefon kita kebetulan waktu panggilan tak ada line pula.

Macam-macamlah kita fikir. Bagi kita, kita dah berjaya mempesonakan penemuduga dan penemuduga pun nampak suka benar dengan kita.

Bila panggilan dibalas barulah kita diberitahu rupanya jawatan yang kita mohon dah diisi. Zyarikat mengucapkan terima kasih kepada kita kerana memohon.

Siap suruh kita cuba lagi kemudian hari kalau ada kekosongan semula.

Tak boleh ke penemuduga terus kata selepas habis sesi temuduga 'kami tak rasa Encik/ Cik sesuai dengan jawatan ini' kalau benar tak suka?

Tak boleh ke syarikat pastikan hubungi calon sama ada melalui emel atau telefon 2 minggu selepas temuduga, maklumkan berita secara rasmi kepada mereka yang tak berjaya?

Hati kita susah bila tengok kawan, kenalan atau sanak-saudara berdepan kesusahan kewangan.

Bila dia menebalkan muka sanggup berjumpa merayu agar kita menghulurkan bantuan dana, kita pun hulurkanlah sikit yang termampu.

Dengan wajah bersyukur dan penuh rasa terima kasih dia kata 'terima kasih. Aku janji aku akan bayar bila aku ada duit..'

Kita pun balas 'tak apa! Tak apa! Kau bayarlah bila-bila kau mampu.' Sebulan, dua bulan, setahun lepas tu tak ada pun peminjam tadi cuba menguhubungi kita.

Buka akaun media sosial dia, wah dia melancong merata-rata. Dah sampai ke luar negara pun dia sekeluarga. Kita yang bagi pinjam pun terpaksa bencatu berkira-kira, nak bawa anak beranak makan angin dalam negara.

Ayat 'aku janji aku akan bayar bila aku ada duit' ni memang semua dah tahu tak boleh percaya, tapi percaya tak salah kita sebenarnya.

Salah dia yang tak reti bayar hutang atau salah kita yang sejak mula mengizinkan dia bayar hutang kita bila-bila masa dia suka?

Elok kami letak ayat nombor tujuh dalam senarai ini 'tak apa. Kau bayar hutang ni bila-bila kau rasa mampu bayar semula' agaknya. Hahaha. Kita pun berjanji kosong semata-mata.


5 Mitos Perang Dunia Kedua Yang Dipopularkan Filem Hollywood

Sewaktu Perang Dunia Kedua, Amerika Syarikat, British dan kuasa-kuasa besar yang lain banyak menyebarkan mesej propaganda untuk meningkatkan semangat patriotik rakyat dan mempengaruhi rakyat agar menyokong kerajaan dalam peperangan.

Mesej-mesej propaganda ini banyak disebarkan melalui surat khabar, radio, majalah dan penulisan-penulisan artikel. Akibatnya, banyak fakta salah yang disebarkan kepada orang awam tanpa mereka sedar akan kesahihannya. Mesej-mesej propaganda ini diterima bulat-bulat bagaikan fakta.

Mesej-mesej dan maklumat ini kemudian diperturunkan dari generasi ke generasi sehinggakan begitu sukar untuk kita memperbetulkan kembali maklumat-maklumat yang salah mengenai Perang Dunia Kedua. Kali ini, mari lihat beberapa perkara yang sebenarnya kurang tepat berkenaan Perang Duni Kedua.

Ramai yang menyangka bahawa majoriti tentera Amerika Syarikat yang terpilih menyertai pasukan tentera adalah atas semangat patriotik mereka sendiri. Realitinya, sebahagian besar daripada tentera ini sebenar dipilih secara rawak berdasarkan nombor yang diberikan kepada mereka.

Dipercayai dua pertiga daripada tentera Amerika Syarikat adalah rakyat mereka yang "dipaksa", bukanny atas kenginan mereka sendiri. Malah, dipercayai ketika Perang Vietnam juga satu pertiga daripada tentera Amerika Syarikat sebenarnya adalah mereka yang dipaksa menyertainya.

Dalam keadaan perang, semua pihak sangat terdesak untuk meningkatkan kekuatan pasukan tentera dan itulah juga yang dilakukan oleh pihak Amerika Syarikat untuk meningkatkan jumlah pasukan tentera mereka.

Banyak filem dokumentari menyiarkan rakaman kepulan asap berbentuk cendawan yang terhasil setelah dua bom atom dilepaskan di Hiroshima dan Nagasaki sebagai punca utama Jepun menyerah kalah. Fakta ini kurang tepat sebenarnya sebelum itu, lebih 60 bandar Jepun telah pun musnah akibat serangan pengeboman/

Terdapat banyak faktor yang membolehkan Jepun menerima penyerahan. Salah satunya adalah hak untuk mengekalkan Maharaja di atas takhtanya. Satu lagi ialah pengunduran tentera Soviet, berikutan pengisytiharan perang mereka ke atas Jepun dan pencerobohan ke atas Manchuria.

Pencerobohan Soviet menyebabkan Jepun makin lemah kerana mereka telah kehilangan armada mereka dan sebahagian besar tentera udara mereka. Jepun telah pun kalah sebelum bom atom dijatuhkan, namun kedua-dua pengeboman itu dan banyak lagi ancaman membantu meyakinkan mereka untuk berhenti berperang kerana sudah jelas mereka hampir kalah.

Persepsi yang lahir dalam media pada hari-hari awal perang bahawa Tentera Jerman memiliki jentera yang maju, berperisai, kekal sebagai aspek filem yang berlatarkan Perang Dunia II. Apabila perang bermula, Tentera Jermanterdiri daripada kira-kira 135 bahagia tetapi hanya 16 daripada bahagian tersebut yang memiliki kekuatan jentera perang.

Bahagian yang lain pula mempunyai hanya beberapa kenderaan bermotor, seperti kereta untuk pegawai dan motosikal untuk penghantar utusan. Tentera Jerman yang dengan pantas menjelajah sebahagian besar Eropah Timur dan Barat adalah tentera yang bergantung pada pengangkutan haiwan untuk memindahkan peralatan, bekalan, peluru dan senjata berat.

Apabila Jerman menyerang Perancis pada tahun 1940, Perancis mempunyai lebih banyak kereta kebal, kebanyakannya lebih kuat daripada musuh Jerman mereka. Mereka juga memiliki senjata yang lebih berat, dan bilangan tentera yang sama.

Kehidupan rakyat Amerika semasa Perang Dunia Kedua digambarkan dalam filem dan televisyen sebagai satu kesatuan dan sokongan yang tidak berbelah bagi untuk tentera dan kerajaan yang berperang. Orang Amerika sering digambarkan menyokong catuan sebagai sumbangan sukarela mereka kepada usaha perang, menurut filem-filem perang.

Pada realitinya, catuan hampir tidak disenangi secara universal dan akibatnya, wujud pasaran gelap yang berkembang pesat semasa perang. Antara barangan yang paling banyak dibeli melalui pasar gelap atau kupon catuan palsu ialah daging, gula dan petrol.

Semasa perang, kerajaan mengeluarkan banyak poster yang mengecam pasaran gelap dan menggalakkan rakyat Amerika untuk enggan melindungi pedagang yang menipu sistem itu. Kewujudan poster kempen dan usaha kerajaan menggangguan jual-beli di pasaran gelap dan penipuan catuan sepanjang perang menjadi bukti jelas bahawa rakyat menentang keras tindakan catu bekalan makanan ini.

Dalam filem demi filem yang menggambarkan kejatuhan Perancis dan permulaan Pertempuran Britain, penekanan diberikan kepada gambaran British berdiri sendiri menentang kekuatan Jerman dan sekutu mereka Itali.

Realitinya, Britain tidak bersendirian selepas mereka berundur dari Dunkirk dan pelabuhan-pelabuhan lain dan penyerahan Perancis kerana pada tahun 1940 empayar British meliputi lebih daripada 25% daripada dunia.

Britain boleh dan sememan menarik sumber kewangan dan tenaga tentera dari Kanada, India, Asia, Afrika Selatan, Rhodesia, Australia, New Zealand dan pulau-pulaunya di Caribbean dan tempat lain. Empayar ini mempunyai rizab minyak, getah, arang batu, bijih besi dan bahan makanan yang besar dari seluruh dunia.


5 Asal-Usul Nama Permainan Paling Popular di Dunia

Kami yakin semua individu pernah mempunyai impian mahu memiliki permainan sendiri semasa kecil.

Sebut saja nama permainan popular, pasti ramai yang mengidamkannya baik semasa kecil dan ada juga yang masih berhajatkannya semasa dewasa. Terdapat banyak jenama permainan yang dihasilkan bagi menjadi rakan imaginasi kanak-kanak semasa usia mereka.

Kita biasa menyebut jenama atau nama permainan yang ada, tetapi tahukah kita asal-usulnya? Berikut adalah lima asal-usul nama permainan paling popular dunia yang ada.

'Barbie' kini merupakan antara produk paling digemari kanak-kanak perempuan, menjadi antara francais permainan paling popular didunia.

Istilah 'Barbie' yang digunakan bagi menamakan siri anak patung itu datangnya daripada nama anak kepada pengasas syarikat Mattel, Ruth Handler - Barbara Milicent Robert atau 'Barbara'.

Sebelum 'Barbie' lahir, variasi awal patung itu yang dijual di Jerman dinamakan Lilli. Ruth dan suaminya Elliot membeli hak kepada watak Lilli itu dari pengeluarnya di Jerman bagi pemasaran di Amerika Syarikat dan menamakan semula patung itu menggunakan nama anak mereka.

'Transformers', francais gergasi yang memaparkan robot yang mampu bertukar menjadi kenderaan, dinosaur mahupun haiwan buas pada awalnya dinamakan sebagai Diaclone di Jepun, diperkenalkan pada tahun 1980 dengan pertukaran mod lebih sains fiksyen.

Bagaimanapun pada tahun 1982, Takara yang mengeluarkan siri permainan itu memperkenalkan robot Diaclone yang bertukar menjadi kenderaan harian yang mampu kita lihat setiap hari dibawah sub-label 'Car Robot.' Model pertama di bawah siri baru ini adalah model 'Sunstreaker', sebuah robot kereta yang kekal dikeluarkan sehingga ke hari ini.

Takara cuba membawa masuk Diaclone ke dalam pasaran Amerika Syarikat dengan nama 'Diakron' namun jualannya kurang menjadi. Sehinggalah syarikat Hasbro ke Jepun menyertai ekspo permainan di sana pada tahun 1983, menemui siri Diaclone yang dijual. Hasbro membeli hak pelesenan kepada kesemua 28 Diaclone yang ada.

Menyedari tidak cukup untuk hanya menjual permainan, Hasbro dengan kerjasama studio komik Marvel membangunkan latar belakang dan jalan cerita model yang ada. Setiap satu model diberikan nama dan identiti. Nama 'Diaclone' atau 'Diakron' yang digunakan juga kurang menarik.

Berikutan kemampuan setiap model itu bertukar daripada robot ke mod kenderaan, sama ada kereta, jet atau van - siri permainan itu dinamakan semula oleh Hasbro sebagai 'Transformers' dilancarkan pada tahun 1984.

Nama Hot Wheels cukup sinonim dengan model kereta miniatur yang diperbuat daripada acuan besi. Dengan harganya yang murah serta mudah diperolehi, Hot Wheels menjadi antara permainan mampu dimiliki setiap kali anak meragam nak beli sesuatu permainan.

Istilah 'Hot Wheels' itu sendiri cukup ikonik, senang diingati dan jelas mencerminkan identiti produk mereka. Tetapi tahukah anda, nama itu bukanlah datang dari perbincangan atau usaha keras memerah otak?

Selepas pengasas syarikat Mattel, Elliot Handler mengemukakan idea kepada pasukan rekaannya untuk membangunkan prototaip permainan kereta terbaik mampu dihasilkan mereka bagi menyaingi siri Matchbox dari Britain.

Pasukan pereka yang turut melibatkan seorang pereka kereta sebenar bernama Harry Bradley, berjaya membangunkan beberapa siri prototaip permainan kereta.

Berbeza dengan Matchbox, model keluaran mereka mampu pergi laju disebabkan oleh penggunaan bahan plastik jenis delrin yang bertindak sebagai pelancar di antara paksi tayar dengan roda. Apabila Handler melihat kelajuan yang mampu dicapai kereta tersebut di atas trek, dia menjerit 'those are some hot wheels!'

Jenga? Apa maknanya? Dari bahasa apakah istilah ini diambil? Jenga merupakan sejenis permainan yang cukup popular, memerlukan pemain-pemainnya menarik dengan selamat satu blok atau bongkah kayu dari susunan 54 bongkah kayu yang disusun mirip sebuah menara.

Bongkah kayu yang diambil pula perlu diletakkan semula di bahagian atas menara tersebut, bagi meninggikan lagi ketinggian menara tersebut sehinggalah seorang pemain gagal melakukannya, meruntuhkan menara yang telah dibina bersama-sama.

'Jenga' sebagai istilah adalah istilah pinjaman daripada istilah 'kujenga' yang mempunyai makna 'membina sesuatu.' Istilah ini diambil daripada bahasa Swahili, sejenis bahasa yang diamalkan orang-orang Swahilli, khususnya di kawasan sekitar Tanzania.

'Jenga' dicipta seorang wanita Inggeris bernama Leslie Scott, yang lahir di Tanzania. Pada usia 18 tahun, dia mengikut keluarganya ke Ghana dan di sana bagi mengisi masa lapang bersama rakan-rakannya, mereka akan bermain permainan di mana semua orang akan menyusun bongkah kayu yang ada biasanya menggunakan lebihan yang telah dibuang pengusaha.

Selepas memasuki universiti di Britain dan menyedari rakan-rakannya obses dengan permainan sama yang telah dimainkan, Leslie mengambil keputusan untuk cuba mengeluarkannya sendiri. Dia mengupah sebuah bengkel pertukangan kayu yang menggajikan orang kurang upaya, untuk menghasilkan 100 set bongkah menara itu untuk jualan.

Leslie mempamerkan ciptaan itu dalam ekspo permainan London tahun 1983, menamakannya Jenga sempena sebutan Swahili. Cubaannya gagal namun berkat bantuan seorang pakar pemasaran, Jenga berjaya dipamerkan untuk demonstrasi semasa menjelang Krismas dan sejarah tercipta selepas Jenga meledak dalam pasaran.

Sebelum wujudnya telefon pintar yang membolehkan peminat permainan video bermain permainan simulasi bela haiwan seperti My Talking Tom, kanak-kanak zaman dulu pernah merasai pengalaman membesarkan 'anak digital' mereka menerusi alat elektronik Tamagotchi.

Tamagotchi sangat popular satu ketika dulu, sering menjadi antara peranti yang dibawa secara sembunyi ke sekolah dan juga kerap dirampas guru, bila ada pelajar gagal menumpukan perhatian dalam kelas.

Sebuah alat elektronik yang ringkas semasa era awal pengeluarannya, 'Tamagotchi' dihasilkan oleh dua orang ahli perniagaan Jepun bernama Aki Maita dan Akihiro Yokoi. Yokoi ketika itu berkhidmat sebagai presiden sebuah firma rekaan permainan sementara Maita pula bertugas sebagai pegawai pemasaran bersama syarikat gergasi permainan Jepun, Bandai.

Idea berkenaan Tamagotchi tercetus selepas kedua-duanya melihat satu iklan di televisyen memaparkan seorang kanak-kanak yang tidak dibenarkan membawa kura-kura peliharaannya, menyertai mereka melancong. Daripada situlah kedua-duanya membangunkan rekaan permainan tersebut dengan satu prinsip - peliharaan digital yang dilahirkan boleh mati sekiranya tidak dijaga dengan baik.

Tujuannya adalah untuk melatih rasa tanggungjawab terhadap sesuatu dalam diri kanak-kanak.

Peranti elektronik itu dilancarkan pada tahun 1996 hasil pembangunan syarikat Bandai, popular dikenali sebagai 'Tamagotchi' walaupun ada kesalahan dalam istilahnya.

'Tamagotchi' sebenarnya adalah gabungan istilah Jepun 'tamago' atau telur dan 'uotchi' atau 'watch', yang sebenarnya diambil dari istilah Bahasa Inggeris - bunyi 'i' dihujung suku kata itu tidak sepatutnya disebut sama seperti kita menyebut perkataan 'watch.'

Oleh sebab itulah Tamagotchi juga kadangkala ada disebut mengikut ejaan Jepunnya yang asal iaitu 'Tamagotch' atau 'jam berbentuk telur.'

Hanya mereka yang pernah kematian Tamagotchi tahu betapa sengsaranya perasaan, selepas melihat makhluk digital belaan kita yang telah kita jaga berminggu lamanya mati. Buat perkara sama zaman sekarang, mesti akan diserang kritikan kerana mengakibatkan trauma kepada kanak-kanak.


7 Tayar Paling Mahal di Dunia

Dengan kemajuan teknologi, tayar telah berkembang menjadi produk yang mahal dan inovatif. Jenama hanyalah salah satu faktor dalam menentukan harga tayar. Kebiasaannya, harga tayar akan menjadi mahal jika ia baru dan unik atau menggunakan teknologi baru.

Tayar berkualiti baik memastikan keselesaan jalan raya yang unggul dan keselamatan kenderaan utiliti dan kereta berprestasi tinggi. Pernahkah anda tertanya-tanya seberapa mahalkah sesebuah tayar yang pernah dijual? Kali ini, mari lihat senarai 7 tayar paling mahal di dunia.

Tayar Monster Truck adalah tayar yang sangat khusus dengan ketinggian dan berat tertentu. Firestone dan Goodyear ialah dua syarikat yang membuat tayar Monster Truck. Setiap tayar mengambil masa kira-kira 50 jam untuk dibuat kerana ia perlu dipotong secara manual.

Tayar ini perlu dibina mengikut saiz tertentu supaya ia dapat menyokong gaya pemanduan Monster Truck tertentu. Saiz tayar ialah 1.7 m lebar dan 2.6 m tinggi. Dengan semua spesifikasi dan keperluan ini, tidak hairanlah bahawa setiap tayar Monster Truck ini berharga $2500.

Tayar Kapal Angkasa sangat khusus dan sangat mahal. Berharga $5500 setiap satu, tayar Michelin untuk pengangkutan angkasa ini adalah tayar pendaratan tunggal. Agak mengejutkan, tayar hadapan pada kapal angkasa ini agak serupa dari segi spesifikasi dengan tayar trak biasa.

Tayar ini diisi dengan gas nitrogen pada tekanan sehingga 340 psi dan berat kira-kira 56 tan. Tayar ini boleh membawa berat hampir 60 tan. Tayar yang menakjubkan ini boleh bergerak pada kelajuan menakjubkan 420km/jam.

Tayar Pilot Sport PAX ini dikeluarkan oleh Michelin untuk salah satu kereta termahal di dunia, Bugatti Veyron. Model kereta ini adalah salah satu kereta terpantas mampu mencapai kelajuan 400km/j yang menakjubkan. Dalam masa kurang dari 14 saat, Bugatti boleh mencapai 0-300km/j.

Tayar ini menyediakan kawalan, pengendalian, daya tarikan dan cengkaman yang tepat. Salah satu kualiti yang paling menakjubkan bagi tayar ini ialah ia terus berjalan walaupun selepas pancit. Ini menjadikan merekatayar ini sangat berguna dan mudah. Salah satu tayar ini berharga $10000 yang mungkin kelihatan mahal, tetapi tidak  apabila anda mempertimbangkan harga kereta ini iaitu melebihi $2.5 juta.

Trak Caterpillar 797 ialah kenderaan utiliti tugas berat yang boleh membawa beban yang sangat berat. Trak ini dikenali sebagai trak sampah terbesar di dunia. Ia dikuasakan oleh tayar Michelin yang sangat kuat yang besar dan sangat berat. Tayar ini mempunyai berat gergasi 5,300 kilogram, berukuran 400 cm tinggi, dan dijual pada harga $42,500 setiap satu.

Salah satu sebab harga yang tinggi adalah dimensi mereka. Tayar ini didatangkan dalam satu set enam tayar mengikut keperluan trak Caterpillar 797. Tayar ini  dibuat untuk model ini secara khusus dimana setiap satu tayar ini mengandungi hampir 900 kilogram keluli dan boleh membawa 100 tan.

Menurut Rekod Dunia Guinness, trak raksasa ini adalah trak penggerak tanah terbesar di dunia. LeTourneau L-2350 digunakan untuk perlombongan di permukaan. Trak ini direka untuk trak pengangkut muatan tengah dan boleh mengangkut sehingga kapasiti 400 tan.

Tayar yang digunakan mempunyai berat 6.8 tan metrik, diameter 4 meter dan lebar 1.8 inci. Satu daripada tayar gergasi ini berharga $63,000. Tayar ini mempunyai jangka hayat selama 12 bulan dan biasanya ditutup dengan rantai untuk jangka hayat yang berpanjangan.

Tayar kapal terbang A380 Super Jumbo Jet adalah berada di tempat kedua dalam senarai 10 tayar paling mahal di dunia. Seperti namanya, tayar ini biasanya digunakan pada pesawat jet jumbo yang besar. Purata jangka hayat tayar ini adalah lebih kurang 300 pendaratan atau 6 bulan penggunaan rutin.

Tayar ini direka untuk menahan tekanan pendaratan, beban yang sangat berat untuk tempoh yang singkat dan berat kapal terbang. Selain itu, berat kapal terbang perlu diagihkan ke seluruh permukaannya secara sama rata. Tidak mengejutkan sama sekali bahawa harga tayar ini ialah $90,000 setiap satu.

Tayar Z ini telah direka bentuk dan dibangunkan dengan beberapa kualiti yang sangat luar biasa. Ia bersalut emas dan mempunyai berlian dan emas 24 karat yang tertanam di dalamnya.

Tayar ini dibuat sebagai barangan untuk koleksi dan satu set empat tayar ini telah dijual di Dubai di Pameran Perdagangan REIFEN. Pihak Guinness World Records telah menyenaraikannya kerana reka bentuknya yang unik. Setiap tayar ini dijual dengan harga yang terlalu tinggi iaitu $150,000.


5 Jenama Yang Kita Tak Sangka Berasal Dari Indonesia

Bercakap berkenaan jenama dari Indonesia, kita biasanya akan menyebut tentang Indomie yang sinonim dengan mi segera.

Selain Indomie, ada banyak lagi jenama produk seperti rokok Gudang Garam, rangkaian kedai donat J.Co, jenama kicap ABC dan bermacam lagi jenis produk yang kita kenali sangat berasal dari Indonesia.

Bagaimanapun bagi sesetengah jenama Indonesia yang unik serta telah berjaya memecah masuk pasaran antarabangsa, tidak ramai menyedari produk yang mereka gunakan itu sebenarnya datang dari Indonesia.

Berikut adalah lima jenama yang kita tak sangka berasal dari sana.

Pasti tidak ramai menyedari rangkaian pusat sukan yang pernah terkenal di Malaysia ini, sebenarnya berasal dari Jakarta, Indonesia.

Penubuhan syarikat bagi menguruskan pusat latihan ini dimulakan oleh tiga orang ahli perniagaan iaitu John Franklin, Mike Anderson dan JJ Sweeney dari Ireland. Ketiga-tiganya yang fanatik kepada program kecergasan bertemu kali pertama semasa berkhidmat dengan rangkaian California Fitness di Taiwan.

Berbekalkan pengalaman yang dikongsi dalam bidang sains sukan serta pengurusan hotel dan pusat kesihatan, mereka memberanikan diri membuka sebuah pusat kesihatan dengan konsep unik. Cawangan pertama pusat kesihatan ini dibuka di EX Mall, Jakarta pada tahun 2004.

Dalam tempoh 4 tahun, mereka berjaya memperkembangkan perniagaan ini kepada 16 cawangan sebelum Celebrity Fitness dibeli sebuah syarikat lain pada tahun 2017; yang menggabungkan rangkaian pusat latihan ini dengan pesaing mereka iaitu Fitness First.

Bagi peminat basikal, Polygon merupakan antara jenama basikal yang dikatakan mempunyai reputasi tinggi serta berkualiti untuk kegunaan jangka masa panjang. Kami yakin tidak ramai menyedari jenama terkenal ini berasal dari Jawa Timur, Indonesia kan?

'Polygon' adalah jenama yang digunakan bagi memasarkan basikal keluaran sebuah syarikat bernama PT Insera Sena, yang sebenarnya singkatan kepada 'Industri Sepeda Surabaya' atau 'Industri Basikal Surabaya.'

Ditubuhkan pada tahun 1989, syarikat penghasilan basikal ini berkembang dari lokasinya di Sidoarjo, selatan Surabaya dengan jumlah penghasilan basikal pelbagai model yang mencecah 750,000 unit setahun.

Kaki permotoran pasti pernah mendengar nama tayar dengan jenama GT Radial bukan? Penulis belum pernah menukar ke jenama ini tetapi selepas mengetahui produk ini keluaran jiran kita, mungkin selepas ini penulis teringin hendak mencubanya.

Diuruskan kini oleh sebuah syarikat bernama Giti Tire yang kini berpengkalan di Singapura, syarikat tayar ini bermula sebagai sebuah pengeluar tiub basikal di Indonesia bernama PT Gajah Tunggal.

Berkat perniagaan yang berkembang, PT Gajah Tunggal mula mengeluarkan tayar bagi penggunaan motorsikal dan akhirnya kenderaan lebih besar, seperti kereta, lori, trak dan bas. Pada tahun 1993, PT Gajah Tunggal dinamakan semula sebagai Giti Tire serentak dengan pembukaan kompleks penghasilan tayar di Anhui, China.

Mereka mula memasuki pasaran Amerika Syarikat pada tahun 2002 dan Eropah pada tahun 2009. Pada tahun 2020, syarikat Tayaria Sdn. Bhd. dilantik sebagai pengedar eksklusif tayar jenama GT Radial di Malaysia, sebagai usaha meningkatkan lagi jumlah pengguna tayar tersebut di negara kita.

Jenama Kapal Api walaupun layak dikatakan masih baru di Malaysia hanya mula kedengaran 2 dekad sebelum ini, telah wujud sejak dekad 1920-an lagi ketika Indonesia masih di bawah pentadbiran Belanda.

Jenama ini dibangunkan pada awalnya di Surabaya oleh tiga orang adik beradik pendatang iaitu Go Soe Let, Go Bie Tjong dan Go Soe Bin dari China. Dengan menggunakan basikal, mereka akan menjaja kopi yang pada awalnya dilabelkan sebagai Kopi Hap Hoo Tjan.

Kopi itu akhirnya lebih terkenal dengan nama gelaran 'Kopi Kapal Api' kerana menjadi antara minuman kegemaran kelasi kapal yang singgah berlabuh di Tanjung Api, Surabaya. Selepas konflik melanda ketiga beradik yang memecah belahkan perniagaan mereka, aset kilang yang telah mereka bangunkan jatuh kepada Go Soe Let.

Dua anaknya, Indra Boediono dan Soedomo Mergonoto meneruskan perniagaan ayah mereka, mengekalkan nama gelaran yang telah diamalkan masyarakat mereka sebelum memperkembangkan lagi jenama 'Kapal Api' ke serata dunia, termasuklah Malaysia.

Walau bagaimanapun, jika nak dibandingkan Kopi Kapal Api dengan Kopi Cap Gantang keluaran negeri Kedah - maaflah, hanya Cap Gantang ada dalam hati penulis.

Kita semua tahu persaingan di antara jenama yang menawarkan produk air mineral dan air minuman dalam botol, cukup sengit - dengan kewujudan pelbagai jenis jenama berbeza cuba menarik perhatian kita.

Salah satu jenama yang telah berjaya bertapak dalam pasaran kita adalah Aqua, sebuah jenama dari Indonesia yang mempunyai sejarah panjang. Diasaskan oleh seorang ahli perniagaan bernama Tirto Utomo kini jenama ini telah berkembang dijual di banyak negara.

Kisahnya, Tirto semasa masih berkhidmat dengan Pertamina, syarikat cari gali minyak di Indonesia mendapati terdapat banyak masalah untuk mendapatkan air minuman bersih di kawasan mereka bertugas. Dia menyedari ada keperluan untuk pengguna mudah mendapatkan bekalan air yang selamat diminum dalam kadar segera, dengan cara mudah.

Idea untuk membotolkan air kosong ke dalam botol yang disuarakan beliau diketawakan, kerana ramai menganggap cadangannya itu gila. Namun Tirto tegar, meminta adiknya Slamet mengembara ke Thailand bekerja dengan sebuah kilang perbotolan air bagi menimba pengalaman.

Slamet pulang ke Indonesia kembali bergabung bersama abangnya yang memilih untuk menamatkan karier dalam bidang petroliam, bersama-sama membangunkan sebuah kilang kecil di Pondok Ungu, Bekasi pada tahun 1973 dengan telaga sumber air pertama mereka digali di sana.

Pada tahun 1974 atas nama PT Aqua Mississipi, adik beradik Utomo berjaya mengeluarkan botol air pertama mereka dengan jenama Aqua yang mempunyai kandungan 950 ml, dijual pada harga Rp75 sebotol.


5 Youtuber Yang Dipenjarakan Kerana Buat Konten Bodoh

Setiap daripada kita pernah melakukan kesilapan dan mungkin pernah melakukan kejahatan. Cuma, kita tidaklah mewar-warkannya kepada orang ramai kerana kita sedar tindakan kita itu salah dan boleh menyebabkan kita dihukum atau didenda.

Namun, era kemajuan teknologi masa kini menyaksikan manusia makin hilang sifat malu itu dan mereka dengan bangganya merakam gambar atau video tindakan mereka yang salah itu dan tanpa segan silu berkongsikannya dengan orang ramai melalui akaun media sosial mereka sama ada Facebook, Tiktok, Twitter, YouTube dan sebagainya.

Kali ini, mari lihat beberapa individu yang ditangkap dan dipenjarakan atas kesilapan bodoh mereka sendiri yang bukan sahaja merakamkan tindakan salah mereka, tetapi memuat naik video tersebut di laman video popular dunia, Youtube.

Hannah Sabata sewaktu zaman remajanya pada tahun 2012 pernah melakukan satu kegiatan jenayah. Ketika Sabata berumur 19 tahun dia merompak sebuah bank yang sudah  tentulah satu kesalahan berat. Perkara ini diburukkan lagi apabila dia pulang ke rumah dan merakam video dirinya mempamerkan wang dan dadah.

Dia turut memperincikan bagaimana dia mencuri kereta dan kemudian merompak bank. Dia memuat naik video bertajuk “Chick Bank Robber”. Penerangannya dalam video tersebut adalah, “Saya baru sahaja mencuri kereta dan merompak sebuah bank. Sekarang saya kaya, saya boleh membayar bantuan kewangan kolej saya dan esok saya akan pergi membeli-belah. Saya suka GREENDAY!”.

Seperti yang dijangka, sebaik sahaja penguatkuasa undang-undang melihat video itu, dia segera ditangkap. Dia dijatuhi hukuman 10 hingga 20 tahun dan walaupun dia dibebaskan dengan parol pada satu masa, ianya telah dibatalkan dan dia dihantar semula ke penjara selepas itu.

Pada 2018, Monalisa Perez dan teman lelakinya cuba melakukan aksi berbahaya dan saspen yang kemudiannya ingin dimuat naik di YouTube. Monalisa akan menembak sebuah buku ensiklopedia yang dipegang oleh Pedro Ruiz, pada jarak dekat Ideanya ialah buku itu adalah begitu tebal sehingga ia mematikan peluru tersebut.

Menurut Ruiz, tujuannya adalah untuk melihat sama ada peluru berkaliber .50 boleh menembusi buku. Ia adalah aksi pertamanya di saluran YouTube baharunya. Dan walaupun Perez membantah, dia akhirnya bersetuju dengan aksi itu. Semasa kamera merakam aksi itu, dia menarik picu.

Peluru itu mengoyakkan buku dan mengenai Ruiz lalu membunuhnya. Perez didakwa dengan hukuman bunuh tahap dua dan dijatuhi hukuman penjara 180 hari, hukuman ringan itu akibat daripada tiada niat yang jelas.

Charlotte Fischer dan Johnson Larose mendapat idea unik untuk menyorok dalam pusat beli-belah Target sehingga pusat tersebut ditutup, dan kemudiannya merakamkan tindakan mereka bersiar-siar di dalamnnya pada waktu malam. Tindakan ini jelas salah kerana menceroboh kawasan persendirian.

Ketika merakamkan video tersebut, mereka tahu bahawa mereka mungkin dikenakan denda oleh Target kerana tahu itu adalah tindakan yang salah. Apa yang mereka dapat sebaliknya adalah hukuman yang lebih berat iaitu tuduhan jenayah dan hukuman tujuh tahun penjara.

Tuduhan rasmi ke atas mereka adalah pencerobohan jenayah dan juga konspirasi. Mereka juga telah dilarang daripada kembali ke Targe. Video itu masih disiarkan di YouTube dan pasangan itu memperoleh beberapa ribu pengikut selepas memuatnaik video itu. Ada jumlah pengikut yang ramai pun sudah tidak berguna lagi kerana perlu menetap di penjara tujuh tahun.

Lelaki ini telah datang ke sebuah kelas di sekolah rendah tempatan dan menghiburkan para pelajar dengan menyanyikan lagu. Lagu yang dinyanyikan adalah lagu yang sesuai didengari oleh kanak-kanak kelas tersebut yang berada di Tahap Satu.

Namun, dia sebenarnya merancang  untuk melakukan sebuah prank. Dia mengambil video reaksi kanak-kanak menontonnya menyanyikan lagu dan melakukan suntingan terhadap lagu yang dinyanyikan itu dengan menggantikannya dengan lagu yang mempunyai unsur seksual.

Para ibu bapa yang menonton video yang disunting itu sangat marah dan telah mengambil tindakan undang-undang kerana memalukan anak-anak mereka. Emory didakwa membuat bahan seksual kanak-kanak, iaitu satu jenayah. Kerana didapati bersalah, dia dijatuhi hukuman penjara 60 hari dan 200 jam perkhidmatan masyarakat.

Anda mungkin pernah melihat video di YouTube tentang pelumba jalanan dan kadangkala orang yang memiliki kereta sport memandu di lebuh raya pada kelajuan yang melampau justeru membahayakan pemandu jalan raya yang lain.

David Murray dan Timur Khayrov telah bertindak merakam sendiri aksi mereka memandu dan berlumba pada kelajuan 100 mp/h (161km/h) dalam kereta McLaren mereka dari Scotland ke Wales. Video tersebut dirakam untuk sebuah saluran YouTube, Vehicle Villains.

Apabila pihak polis menemui video tersebut yang dimuatnaik di YouTube, kedua-du individu ini telah ditangkap. Akibatnya, mereka dikenakan hukuman penjara 8 bulan akibat memandu secara merbahaya dan melebihi had kelajuan tersebut. Kedua-duanya juga diarah menjalani 200 jam kerja-kerja sukarelawan dan dilarang memandu selama 18 bulan.


Kenapa Kumpulan Pendatang Lebih Berjaya Berbanding Penduduk Majoriti?

Satu pandangan yang sering berlegar di dalam kotak minda sebahagian besar ahli masyarakat kita, adalah bagaimana kumpulan pendatang dilihat lebih berjaya berbanding warga tempatan.

Dakwaan ini mampu menimbulkan stigma negatif di kalangan mereka yang berpegang kepadanya. Persoalannya - adakah semua stigma yang ada hanyalah stereotaip tanpa bukti dimainkan bagi mengapi-apikan sentimen di kalangan sesetengah kelompok?

Atau memang benar ada asasnya di sebalik persepsi popular ini? Pernahkah anda tertanya kenapa ada pendatang mampu bergerak lebih lancar, lebih pantas sehingga lebih berjaya di Malaysia - berbanding anda yang mempunyai status kerakyatan penuh warganegara Malaysia?

Jangan terkejut sekiranya kami nyatakan secara fakta memang wujud hubungan di antara kadar kejayaan seseorang khasnya dalam bidang perniagaan, dengan status kedudukannya sebagai pendatang dalam sesebuah masyarakat.

Kajian berkenaan hubungan ini telah dijalankan di banyak buah negara dan hasilnya menemui satu dapatan serupa; golongan pendatang asing termasuklah individu yang memperoleh status penduduk tetap akan mempunyai tahap penyertaan dan tahap kejayaan yang lebih tinggi berbanding kumpulan perniagaan, khasnya dalam sektor perniagaan.

Ada dua faktor menjadi punca utama kenapa fenomena seperti ini berlaku di kebanyakan negara dunia; pertama melibatkan proses selektif yang diamalkan kerajaan bagi menyokong atau menampung kumpulan majoriti yang meminggirkan golongan minoriti.

Kedua adalah tindakan diskriminasi yang dilakukan sama ada secara rasmi atau tidak rasmi ke atas kumpulan pendatang, sebenarnya memberikan kesan positif kepada kumpulan ini.

Seseorang yang bukan dari kalangan warga tempatan ketika bersaing, tidak mempunyai tempat berpaut seperti mana peniaga warga tempatan atau kelompok majoriti lain, yang memerlukan dia menjadi terbuka untuk mengambil langkah lebih kreatif atau berbeza.

Diskriminasi yang mereka rasai khasnya melibatkan penyertaan mereka ke dalam sektor awam, mendorong mereka untuk cuba mencari jalan yang jarang dipilih warga tempatan atau majoriti - dalam memastikan kelangsungan hidup mereka terbela.

Di kalangan kumpulan pendatang ini juga mereka ada kesedaran bahawa ancaman diskriminasi yang telah mereka tempuhi akan berterusan.

Tekanan ini menyebabkan lebih ramai di antara mereka berusaha membangunkan syarikat atau perniagaan sendiri atau sekurang-kurangnya mencipta pekerjaan bagi diri sendiri, bagi membolehkan mereka keluar dari tekanan yang dirasai.

Cuba anda lihat sekeliling anda dan kira berapakah jumlah perniagaan dimiliki kaum migran yang berkemungkinan besar kita juga kunjungi? Banyak bukan. Tak perlu lihat dalam skop besar, cukup kita fokuskan hanya dalam sektor kedai makan saja.

Kita di Malaysia sudah sebati dengan restoran mamak atau India Muslim yang asal-usulnya dimulakan oleh kaum pendatang dari tanah besar India satu masa dulu. Pada waktu malam, restoran tom yam menjadi pilihan kita.

Rangkaian perniagaan restoran ini pula dikuasai dan diuruskan peniaga-peniaga dari selatan Thailand, berkemampuan bertutur dalam bahasa Thai, dialek Kelantan mahupun bahasa Melayu yang jelas.

Kedai Acheh pula kini sudah menjadi satu bentuk jenama perniagaan yang popular dalam sektor perniagaan runcit di negara kita.

Pendatang Bangladesh juga semakin galak membuka perniagaan di Malaysia khasnya dalam peruncitan, pembinaan atau pemasangan elektrik; di mana mereka memanfaatkan pengalaman mereka sebagai pekerja untuk memulakan perniagaan sendiri seterusnya menjadi seorang tauke.

Empat contoh di atas merupakan antara contoh yang boleh kita temui dikongsikan namun sayangnya tidak banyak kajian berkenaan perkembangan perniagaan yang dipelopori oleh kaum masyarakat migran dijalankan di negara kita, tidak seperti negara maju lain.

Namun apa yang dapat kita saksikan dengan mata kita sendiri di Malaysia, sama situasinya di kebanyakan negara dunia, di mana perniagaan yang diuruskan oleh kaum pendatang, bercambah dan berkembang pesat. Warga tempatan sendiri ada masanya gagal bersaing.

Di Amerika Syarikat di mana fenomena ini berjaya diselidik dengan lebih mendalam, berjaya merungkaikan dengan terperinci faktor dan punca kenapa situasi sebegini sering berlaku.

Di Amerika Syarikat, stigma yang timbul apabila bercakap berkenaan topik berkait isu ini adalah berkenaan pengaruh pendatang Mexico kepada sektor perniagaan mereka.

Kehadiran orang Mexico sama ada sebagai pemohon status penduduk tetap ataupun pendatang tanpa izin, dilihat oleh sebahagian besar masyarakat Amerika Syarikat sebagai ancaman kepada kelangsungan hidup mereka.

Mereka yang memegang pendapat ini melihat kehadiran pendatang asing menutup peluang pekerjaan warga tempatan, ekoran permintaan gaji yang lebih rendah serta kemampuan untuk bekerja dengan lebih berat. Mirip situasi dengan kita kan?

Walaupun demikian, kumpulan migran juga telah dibuktikan merupakan tulang belakang ekonomi Amerika Syarikat, di mana kadar penglibatan migran sangat tinggi dalam bidang perniagaan, khususnya dalam pembukaan perniagaan baru atau start-up.

Dalam erti kata lain, kedatangan kumpulan pendatang ke dalam ekosistem ekonomi Amerika Syarikat secara tak langsung menyumbang kepada pembukaan lebih banyak peluang pekerjaan, kepada golongan tempatan. Di Amerika Syarikat juga, kadar penyertaan migran khususnya ke dalam sektor perniagaan dua kali lebih tinggi berbanding warga tempatan.

Secara statistiknya, kumpulan pendatang di sana walaupun hanya meliputi 13% daripada jumlah populasi, menyumbang kepada pembukaa 27.5% bentuk perniagaan yang sedang berjalan.

Jika kita lihat nama ahli perniagaan terkenal dunia yang bertapak di Amerika Syarikat, kebanyakannya adalah dari golongan migran atau anak kepada migran.

Elon Musk misalnya merupakan anak kepada pasangan dari Afrika Selatan, memegang status kewarganegaraan Kanada.

Sergey Brin pengasas kepada syarikat teknologi gergasi Google, adalah pendatang dari Moscow semasa pemerintahan Kesatuan Soviet dekad 70-an. Dia dan keluarganya melarikan diri dari negara asal ekoran daripada ancaman terhadap identiti mereka sebagai individu Yahudi.

Pengasas kepada aplikasi Whatsapp, Jan Koum yang pernah kami tuliskan berkenaan titik hitam karier beliau - lahir di Kiev, Ukraine, sebelum mengikut keluarganya berhijrah ke Amerika Syarikat pada tahun 1992 menyara hidup sebagai tukang cuci di kedai runcit pada awal kehadiran mereka.

Ada ramai lagi pendatang atau anak pendatang yang berjaya dan kini dikenali di serata dunia. Persoalannya - kenapa kadar kejayaan mereka lebih tinggi berbanding orang biasa di sana?

Seperti yang sudah kami sebutkan lebih awal, sistem yang mengenepikan pendatang serta diskriminasi yang telah mereka lalui sebagai individu - merupakan dua faktor utama mendorong golongan pendatang mencuba sesuatu yang di luar kebiasaan.

Walaupun begitu mereka dibuktikan turut mempunyai kelebihan yang tidak ada pada masyarakat tempatan biasa iaitu pengalaman hidup pelbagai budaya.

Kemahiran itu adalah kemampuan utama yang membolehkan individu pendatang memiliki kemahiran lebih tinggi dalam mengenalpasti apakah model atau bentuk perniagaan baru yang perlu diwujudkan, bagi memenuhi satu kelompongan dalam masyarakat.

Mereka tidak takut mengambil risiko disebabkan pengalaman mereka melihat perkara berbeza, tradisi baru, corak hidup yang berlainan, kaedah komunikasi yang asing pada mereka serta didedahkan kepada proses arbitrasi ilmu pengetahuan secara abnormal, berbanding mereka yang duduk hanya dalam satu bentuk masyarakat.

Dalam erti kata lain; jauh kena berjalan, akan berubah luas pandangan mereka.

Walaupun begitu janganlah kita di Malaysia berasa malu pula dengan situasi ini, sehingga kita sanggup memburukkan diri kita, bangsa kita atau negara kita hanya kerana pendatang asing yang hadir ke Malaysia boleh berjaya lebih dari kita.

Individu ke 40 terkaya di Singapura adalah seorang penduduk tetap kelahiran Bangladesh bernama Muhammad Aziz Khan, terlibat dalam konglomerat gergasi menghasilkan janaan kuasa, kabel optik fiber dan juga hartanah.

Keluarga terkaya di Thailand iaitu keluarga Chearavanont yang menjalankan perusahaan ternakan daging; berasal dari Shantou, China. Mereka memilih untuk lari ke Siam sekitar tahun 1920, selepas kawasan asal asal mereka seringkali musnah di serang ribut taufan.

Kisah tular berkenaan seorang lelaki Bangladesh yang mampu memiliki sebuah rumah 3 tingkat di negara asalnya hasil kerja keras di Singapura dengan gaji sekitar SGD3,000 tular, mendapat reaksi pelbagai warga republik tersebut.

Seperti biasa apabila kisah berkenaan kejayaan pendatang dikongsi oleh rakyat sesebuah negara - reaksi negatif akan timbul menampakkan rasa kurang senang atau iri hati masyarakat tempatan. Begitulah juga rakyat republik jiran kita ini.

Netizen mula mempersoalkan bagaimana pendatang Bangladesh mampu memiliki kediaman 3 tingkat hasil kerja keras di tanah air mereka, sedangkan orang tempatan perlu berpuas hati dengan unit pangsapuri kecil; didakwa bukti ketidakadilan dalam sistem masyarakat mereka.

Kami sudah sebutkan dengan panjang lebar kenapa situasi ini akan terus berlaku. Pendatang ada banyak kelebihan yang sukar kita akui benar. Mungkin ada di antara anda sendiri memandang rendah kumpulan pendatang asing yang masuk bekerja di Malaysia.

Ingin kami peringatkan mereka sebenarnya bijak, berani dan berkemampuan untuk hidup dibantu pengalaman yang dikumpul ketika keluar dari persekitaran yang norma untuk mereka, ke satu alam yang tak menerima mereka sepenuhnya.

Jadi janganlah kita terus memandang rendah sekiranya mereka berjaya melebihi kita kerana pilihan hidup mereka memberikan mereka banyak kelebihan yang kita tidak ada, untuk melangsungkan hidup dalam negara yang penduduk majoritinya adalah kita rakyat Malaysia.

Kekurangan mereka sebenarnya adalah kelebihan untuk mereka lebih berjaya berbanding kita, dalam berniaga.


7 Permainan Star Wars Paling Mahal di Dunia

Sejak filem Star Wars perrtama ditayangkan pada tahun 1977, pelbagai mainan bertemakan filem ini telah dikeluarkan. Sesetengah mainan ini telah disimpan dengan rapi oleh para peminat filem ini dan masih dalam keadaan baik, menjadikannya begitu "rare" pada masa kini.

Jangan terkejut, segelintir daripadanya mampu dijual pada harga mencecah puluhan hingga ratusan ribu dollar Amerika. Kali ini, pihak Iluminasi ingin kongsikan senarai 7 permainan Start Wars paling rare dan bernilai tinggi di dunia.

Yang pertama tetapi pastinya bukan mainan Lightsaber panjang yang terakhir oleh jenama Kenner, figura Luke Skywalker ini sangat mahal kerana keunikan pada pedang lightsabernya. Figura Ben Kenobi dan seorang Darth Vader didatangkan dengan rekabentuk lightsaber awal dan permainan ini boleh bernilai sehingga $25,000.

Lightsaber ini mempunyai bilah tergelincir keluar dan hujungnya juga dilepaskan secara berasingan. Jika anda mahukan permainan ini yang paling berharga, anda perlu memastikan bahawa lightsabernya memanjang dua kali. Jika tidak, ia adalah lightsaber tunggal yang tidak begitu berharga.

Vinyl Cape Jawa ialah barangan terkenal yang biasanya dikumpul oleh peminat koleksi Star Wars. Edisi pertma figura ini menampilkan jubah vinil kaku yang dipercayai oleh jenama, Kenner, menjadikan figura itu kelihatan terlalu murah. Semasa masih dalam tempoh awal, mereka menukarnya untuk jubah kain, yang kini menjadikan variasi vinil ini sangat berharga.

Sebuah Vinyl Cape Jawa yang masih berada di dalam kotak bernilai sebanyak $28,000. Ramai kanak-kanak pada masa itu tidak menyedari bahawa pelbagai versi mainan ini wujud.

"Walrus Man" merujuk kepada teks pada kad dan gambar Walrus Man. Ia adalah sebahagian daripada satu siri 47 kad angka yang boleh dikumpul untuk barisan permainan pra-Return of the Jedi pada tahun 1982.

Kad belakang tidak ditebuk, dengan sudut persegi plastik gelembung, dan jubah putih reka bentuk bergantian pada badan Fortuna. Walaupun mainan itu bernilai sehingga $75,000, ia akhirnya dijual mlalui laman Hake dengan harga $28,556.

Lightsaber teleskop berkembar merupakan penyebab nilai yang besar untuk mainan rare ini. Mainan Darth Vader yang memilikinya adalah salah satu yang paling berharga. Jika anda mengeluarkannya daripada kad belakangnya yang berharga, anda akan melihat pedang panjang yang nipis dengan aksi bukaan berganda.

Ia adalah sangat mudah untuk patah menyebabkan syarikat pengeluarnya Kenner, menghentikan reka bentuk ini dengan cepat. Ini bermakna bahawa pedang teleskop berrkembar yang masih dalam keadaan baik sangat berharga dan bernilai sehingga $30,000.

Vlix adalah watak yang paling kurang dikenali dalam senarai mainan Star Wars yang paling berharga ini. Vlix ialah watak dalam kartun animasi spin-off, Droids, yang berlangsung selama satu musim pada tahun 1985. Figura-figura asal ini telah dihasilkan oleh syarikat Kenner, seperti banyak figura dalam senarai ini.

Salah satu perkara yang menjadikan figura Vlix ini begitu berharga ialah Brazil mengalami masalah ekonomi pada akhir 80-an yang menghalang mainan ini daripada membuat kemunculan seperti yang diharapkan. Kebanyakan mainan Vlix tidak terjual dan sama ada disimpan atau dimusnahkan untuk dijadikan plastik, menjadikan figura yang masih elok amat sukar ditemui.

Obi-Wan Kenobi dengan dengan Lightsaber panjang oleh Kenner ini merupakan salah satu barisan mainan asal untuk filem pertama pada tahun 1977. Ia terlalu lama dalam sejarah francais sehingga kotak dan figura ini menunjukkan Obi-Wan memegang lightsaber kuning yang merupakan konsep asal.

Walaupun jumlah pengeluaran mainan ini tidak diketahui, kurang daripada 20 masih dalam kotak dianggap masih wujud. Laman Hake's American Collectibles menjual figura ini pada 2017 dengan harga $76,700.

Permainan Star Wars yang paling mahal ialah Rocket Launcher Boba Fett. Anggaran untuk nilai mainan ini boleh tinggi sehingga $500,000, tetapi mainan ini biasanya dijual dalam nilai $150,000 - $200,000. Ini bukan angka pengeluaran - ia adalah prototaip yang tidak pernah mencapai pembuatan penuh.

Permainan ini membuat kemunculan pada tahun 1979 di Pameran Mainan New York sebelum gembar-gembur untuk The Empire Strikes Back. Terdapat dua jenis mainan ini, satu dengan mekanisme menembak berbentuk seperti "L" dan yang jarang berbentuk seperti "J." Hanya 20 "J" yang diketahui bertahan dan daripada jumlah ini, kebanyakannya rosak akibat ujian tekanan yang dilakukan syarikat pengeluar.